text:
Михаил Бабич: «Һәр бала ғаиләле булһын өсөн барыһын да эшләргә тейешбеҙ»Фото: Олег Яровиков
Михаил Бабич: «Һәр бала ғаиләле булһын өсөн барыһын да эшләргә тейешбеҙ»
Михаил Бабич: «Һәр бала ғаиләле булһын өсөн барыһын да эшләргә тейешбеҙ»Фото: Олег Яровиков
Бөгөнгө көндә Волга буйы федераль округында ата-әсә ҡарауынан мәхрүм ҡалған 129 мең бала иҫәпләнә. 21 февралдә БР Хөкүмәтендә үткән кәңәшмәлә Рәсәй Президентының Волга буйы федераль округындағы тулы хоҡуҡлы вәкиле Михаил Бабич билдәләүенсә, «был ғәйәт ҙур һан».
— Тарихсылар төрлө һандар килтерә. Әммә, дөйөм алғанда, әлеге ваҡытта Рәсәйҙә ата-әсә ҡарауынан мәхрүм ҡалған балалар һаны Бөйөк Ватан һуғышынан һуң илдә күҙәтелгән хәлгә тиң. Бөгөнгө көнгә беҙҙең бурыс – һәр бала ғаиләле булһын, артабанғы тормошта үҙенең мөмкинлектәрен һәм һәләттәрен аса алһын, шәхес булып формалашһын өсөн барыһын да эшләү, — тип һыҙыҡ өҫтөнә алды Михаил Бабич.
Әлеге ваҡытта ата-әсә ҡарауынан мәхрүм ҡалған балаларҙың күпселеге патронат ғаиләләрҙә тәрбиәләнә. Уллыҡҡа алынғандар бармаҡ менән генә һанарлыҡ, тип билдәләне ултырышта ҡатнашыусылар.
— Был теманың бик сетерекле булыуын, айырыуса иғтибар талап итеүен аңлайбыҙ, — тине бала йорттары етәкселәре менән кәңәшмәлә Башҡортостан Президенты Рөстәм Хәмитов. – Ярҙам итергә тырышабыҙ. Бер юлы барыһы ла килеп сыҡмауын аңлайбыҙ, әммә алға китеш тә күҙәтелә.
Бөгөнгө көндә ата-әсә ҡарауынан мәхрүм ҡалған 18500 баланың меңгә яҡыны ғына бала йорттарында йәшәй, ҡалғандары ғаиләләрҙә тәрбиәләнә.
— Баланы уллыҡҡа алған граждандарға 400 мең һум күләмендә бер тапҡыр бирелә торған аҡсалата пособие түләү өсөн бюджеттан ярайһы уҡ ҙур ресурстар бүлеүгә өлгәштек. Был да үҙ ролен уйнаны, әммә һуңғы йылдарҙа был тенденцияның туҡтап ҡалыуы күҙәтелә. Уллыҡҡа алынған балалар һаны артһын өсөн, барыһын да эшләргә тырышабыҙ, — тине Рөстәм Хәмитов.
Һуңғы алты йылда республиканың бала йорттарында тәрбиәләнгән балалар һаны өстән бер өлөшкә кәмегән. Дүрт бала йорто ябылған, алдағы ваҡытты йәнә ике бындай учреждениены ябыу планлаштырыла.


c: text/html

text:
Фото:
Анна Чапман Өфөлә II Волга буйы федераль округының йәш ғалимдары форумында ҡатнаша
Фото:
«УМА» йәш ғалимдарға ярҙам итеү фонды етәксеһе Анна Чапман II «Рәсәйҙә фән һәм мәғариф өлкәләрен камиллаштырыу: проблемалар, өҫтөнлөктәр һәм мөмкинлектәр» Волга буйы федераль округының йәш ғалимдары форумы эшендә ҡатнашты. Сара кисә Өфө дәүләт нефть техник университетында асылды, унда студенттар, аспиранттар, йәш ғалимдар, шулай уҡ Рәсәй һәм Германияның алдынғы инновацион компания һәм ойошмалары етәкселәре һәм вәкилдәре йыйылды.
Башҡортостанда йәш ғалимдар менән эшләүгә ҙур әһәмиәт бүленә. Был хаҡта, форумда ҡатнашыусыларҙы сәләмләп, БР мәғариф министры Әлфис Ғаязов хәбәр итте.
— Бөгөн Рәсәй Фәндәр академияһының һәр дүртенсе ғилми хеҙмәткәре – 35 йәшкә тиклемге йәш ғалим, — тине Әлфис Ғаязов. – Ошондай уҡ хәл республикала ла күҙәтелә. Башҡортостанда ғилми тикшеренеүҙәр үткәргән һәм эшләнмәләр әҙерләгән 35 йәшкә тиклемге йәш ғалимдар 26,2 процент тәшкил итә (1995 йылда был күрһәткес – 20%, 2000 йылда 21% тәшкил итә ине).
1995 йылдан төбәктә төрлө олимпиада, конкурс, күргәҙмәләрҙә студенттар яулаған наградалар һаны алты тапҡырға тиерлек артты, тине мәғариф ведомствоһы башлығы. Һуңғы өс йыл эсендә юғары уҡыу йорттарында белем алыусы 66 студент «Мәғариф» өҫтөнлөклө милли проекты сиктәрендә һәләтле йәштәргә ярҙам итеү премияларын алды.
Башҡортостанда төрлө йүнәлештәр буйынса һәләтле йәштәргә ярҙам итеү системаһы булдырылған, тип билдәләне Әлфис Ғаязов. «Башҡортостан йәштәре» Президент программаһы тормошҡа ашырыла, махсус премиялар бирелә, гранттар системаһы бар.
Сит ил ғилми үҙәктәрендә һәм юғары уҡыу йорттарында йәш белгестәр әҙерләү, ҡайтанан әҙерләү, уларҙың квалификацияһын күтәреү буйынса республика программаһы сиктәрендә һуңғы йылдарҙа сит илдәргә 34 кеше ебәрелгән.
Һүҙ аҙағында ведомство башлығы сарала ҡатнашыусыларға уңыштар теләне.
Әлеге форум программаһында төрлө саралар ҡаралған. Ике көн дауамында йәш ғалимдар фән һәм мәғариф өлкәләрен камиллаштырыуҙың көнүҙәк проблемаларына арналған тематик секцияларҙа, был өлкәлә халыҡ-ара хеҙмәттәшлекте үҫтереү буйынса семинарҙа ҡатнаша. Шулай уҡ сара сиктәрендә халыҡ-ара хеҙмәттәшлек өлкәһендә әүҙем эшләгән ойошма һәм фондтар презентацияһы, фекер алышыу, махсус күргәҙмә эше ойошторола.
Йола буйынса бер юлы ике конкурсҡа йомғаҡ яһаласаҡ. Улар – форумдың ойоштороу комитеты үткәргән Волга буйы федераль округы йәш ғалимдарының фәнни хеҙмәттәре һәм Рәсәй йәш ғалимдар союзының Башҡортостан төбәк бүлексәһе ойошторған БР юғары уҡыу йорттары һәм ғилми учреждениелары йәш ғалимдарының иң яҡшы фәнни хеҙмәте.
Шулай уҡ IV «Фән һәм техниканың көнүҙәк проблемалары-2012» йәш ғалимдарҙың халыҡ-ара фәнни-ғәмәли конференцияһы үтәсәк.
Сараны ойоштороусылар: Рәсәй йәш ғалимдар союзының Башҡортостан төбәк бүлексәһе, Өфө дәүләт нефть техник университеты, студенттарҙың халыҡ-ара йәштәр ойошмаһының «АЙСЕК-Өфө» төбәк бүлексәһе.
Форум Рәсәй Президентының Волга буйы федераль округындағы Тулы хоҡуҡлы вәкиле, Рәсәй Президентының Волга буйы федераль округындағы Тулы хоҡуҡлы вәкиле Аппараты, БР Президенты Хакимиәте, шулай уҡ Германияның Мәскәүҙәге Фән һәм инновациялар йорто ярҙамында үткәрелә.
Сараның рәсми партнеры булып БР Йәмәғәт палатаһының Мәғариф, фән һәм инновациялар буйынса комиссияһы сығыш яһай.

robotstxt: allowed

filter: keep


text:
Башҡортостанда иң яҡшы умартасы һайланды
Салауат районынан Ришат Носратуллин Башҡортостандың иң яҡшы умартасыһы тип танылды. Иглин районында үткән XI Республика умартасылар конкурсында мөмкин булған 65 балдан ул 64 балл йыйҙы. Икенсе урында – Баймаҡ районынан Азат Ниәтшин (63 балл), өсөнсө урынды Миәкә районынан Миңнебай Әһлиуллин (60 балл) яуланы. Иҫегеҙгә төшөрәбеҙ, бер юлы бында «Йәш умартасы» V республика конкурсы ла уҙғарылды.
БР ауыл хужалығы министрлығынан хәбәр итеүҙәренсә, быйыл конкурста йөҙгә яҡын кеше ҡатнашҡан.
— Был республикала өлкәндәр менән бер рәттән балалар ҙа ҡатнашҡан берҙән-бер конкурс, тимәк, әлеге һөнәрҙең киләсәге бар, — тине Башҡортостандың ауыл хужалығы министры урынбаҫары Азат Йыһаншин. – Бөгөн башҡорт балы республика брендына әүерелде, һәм беҙгә был тармаҡты әүҙем үҫтерергә кәрәк.
Шуны ла билдәләп үтергә кәрәк, йәш умартасыларға өлкәндәр кимәлендәге мәсьәләләрҙе сисергә тура килде. Конкурстың барлыҡ төрҙәре буйынса Иглин районынан Дамир Мәрҙәнов иң яҡшы һөҙөмтәләр күрһәтте, икенсе урынды – Илеш районынан Лилиә Нәҙерғолова, өсөнсө урынды – Нуриман районынан Гузәл Шакирова яуланы.
Республика конкурсы үткән Иглин районында 12 меңдән ашыу бал ҡорто күсе тотола. Ләмәҙ, Оло Теләк, Красный Восход, Ауструм, Балтика, Кәлтә һәм Ҡалтыман ауыл биләмәләрендә улар күпләп тотола. Быйыл умартасылар йәмғиәте булдырылған, умарталыҡ тотоу өсөн 40 ер участкаһы бүленгән.


text:
Ишембайҙа «Ремстройсервис» йәмғиәтендәге шартлауҙа тәне бешкән эшсе вафат булды
Йома, 14 октябрҙә, технологик ҡулайлама шартлауы арҡаһында тәненең 95 проценты янған 30 йәшлек эшсе вафат булды. Был хаҡта республика буйынса Тәфтиш комитетында хәбәр иттеләр. Ғәҙәттән тыш хәл 7 октябрҙә «Ремстройсервис» яуаплылығы сикләнгән йәмғиәтенең «Ағиҙел-Нефтепродуктсервис» заводынан ҡуртымға алған ҡоролмаһында булды, шартлауҙан өс кеше зыян күрҙе. Фажиғә факты буйынса БР буйынса Тәфтиш комитетында яңынан тикшереү башланған, һәм ул әлегә тамамланмаған әле.


text:
Республика Президенты Туймазыла яңы балалар баҡсаһын ҡараныФото: Олег Яровиков
Республика Президенты Туймазыла яңы балалар баҡсаһын ҡараны
Республика Президенты Туймазыла яңы балалар баҡсаһын ҡараныФото: Олег Яровиков
Башҡортостан Президенты Рөстәм Хәмитов Туймазының «Ҡояшлы» биҫтәһендә яңы балалар баҡсаһын ҡараны. Тәүге сабыйҙарҙы мәктәпкәсә белем биреү учреждениеһы 2 сентябрҙә ҡабул итте. Балалар баҡсаһы тулы ҡеүәтенә ике аҙнанан эшләй башлаясаҡ. Йәмғеһе 254 бала бында путевка алған.
Мәктәпкәсә белем биреү учреждениеһында компьютер кабинеты, һынлы сәнғәт бүлмәһе, музыка һәм спорт залдары бар. Балалар баҡсаһы биләмәһе хәүефһеҙлек талаптарына яуап биргән ҡорамалдар менән йыһазландырылған.
Рөстәм Хәмитов төркөмдәрҙе, музыка залын, туҡланыу блогын, балалар уйын майҙансыҡтарын ҡарап сыҡты. Республика етәксеһе билдәләүенсә, бындай балалар баҡсаларын төҙөү практикаһын дауам итергә кәрәк. Объекттың дөйөм хаҡы – 150 миллион һум.


text:
Башҡортостандан 12 спортсы Италияла Универсиадала ҡатнаша
Башҡортостандан 12 спортсы Рәсәй йыйылма командаһына инде һәм 11 декабрҙән 21-енә тиклем Италияның Трентино ҡалаһында үтәсәк XXVI Бөтә донъя ҡышҡы Универсиадаһында ҡатнаша, тип хәбәр итә БР Йәштәр сәйәсәте һәм спорт министрлығы.
Яҡынса мәғлүмәттәргә ҡарағанда, Уйындарҙа бөтә донъянан өс меңдән ашыу спортсы ҡатнаша. Рәсәй йыйылма командаһы составына 170 кеше инде. Спортсылар биатлонда, тау саңғыһы спортында, керлингта, конькиҙа йүгереү спортында, саңғы двоеборьеһында, саңғы уҙышында, саңғыла трамплиндан һикереүҙә, сноубордта, фигуралы шыуыуҙа, фристайлда, шорт-тректа һәм шайбалы хоккейҙа миҙалдар өсөн көрәшәсәк. Бөтәһе 70 комплект миҙалдар уйнатыласаҡ.
Рәсәй йыйылма командаһы составына Рәмил Зарифуллин, Әдил Сәйфуллин (саңғыла трамплиндан һикереү), Дмитрий Жарков (саңғы двоеборьеһы), Дмитрий Мигунов һәм Дмитрий Мясников (шорт-трек), Михаил Пудовкин (фристайл — ски-кросс), Ольга Репницина (саңғы уҙышы), Антон Копривица (борд-кросс) һәм Константин Еркаев (слоуп-стайл) инде, тиелә БР Спорт министрлығы белдереүендә.
Өфөнөң хоккей мәктәбендә тәрбиәләнеүсе Юлия Садиҡова, шулай уҡ был миҙгелдә «Ағиҙел» ҡатын-ҡыҙҙар хоккей командаһы составында сығыш яһаусы Елена Булатова менән Эллина Митрофанова ла Рәсәй йыйылма командаһы составында.


text:
Фото:
Олег Матыцин Башҡортостандың РФ Президенты янындағы Тулы хоҡуҡлы вәкиле урынбаҫары итеп тәғәйенләнде
Фото:
Башҡортостан Президенты Рөстәм Хәмитов үҙенең бойороғо менән Олег Матыцинды Башҡортостан Республикаһының Рәсәй Федерацияһы Президенты янындағы Тулы хоҡуҡлы вәкиле урынбаҫары итеп тәғәйенләне, тип хәбәр иттеләр төбәк башлығының матбуғат хеҙмәтенән.
Олег Юрьевич Матыцин 1970 йылдың 28 ноябрендә Мәскәү өлкәһенең Ступино ҡалаһында тыуған. К.Э.Циолковский исемендәге Мәскәү дәүләт технология университетын, РФ Президенты ҡарамағындағы Рәсәй дәүләт хеҙмәте академияһын тамамлай.
Хеҙмәт эшмәкәрлеген 1988 йылда «Мосэнерго» компанияһының 17-се йылытыу-электр үҙәгендә иретеп йәбештереүсе булып башлай.
Төрлө йылдарҙа шул уҡ компанияла электромонтер, Башҡортостандың РФ Президенты янындағы Тулы хоҡуҡлы вәкиллегенең үҙәк йылытыу пункты операторы, Вәкиллектең алдынғы белгесе, баш белгесе, бүлек начальнигы булып эшләй.
2011 йылдан әлеге ваҡытҡа тиклем Башҡортостандың РФ Президенты янындағы Тулы хоҡуҡлы вәкиллегенең халыҡ-ара һәм иҡтисади бәйләнештәрҙе координациялау бүлеге начальнигы вазифаһын башҡара.
Башҡортостан Президенты Указы менән республиканың Рәсәй Президенты янындағы Тулы хоҡуҡлы вәкиле урынбаҫары Олег Матыцин Башҡортостан Республикаһының РФ Президенты янындағы Тулы хоҡуҡлы вәкиле вазифаһын башҡарыусы – республика Хөкүмәте Премьер-министры урынбаҫары итеп тәғәйенләнде.
Башҡортостан Президентының икенсе бойороғо менән Рөстәм Вилданов Башҡортостандың Рәсәй Президенты янындағы Тулы хоҡуҡлы вәкиленең беренсе урынбаҫары итеп тәғәйенләнде.


text:
Башҡортостанда теркәүҙән төшөрөү таныҡлыҡтары бирелә башланы
18 ғинуарҙан Башҡортостандың территориаль һайлау комиссияларында 4 марттағы һайлауҙарҙа тауыш биреү өсөн теркәүҙән төшөрөү таныҡлыҡтары бирелә башланы. Башҡортостан Республикаһының Үҙәк һайлау комиссияһына Рәсәй Федерацияһы Президенты һайлауҙарында тауыш биреү өсөн РФ Үҙәк һайлау комиссияһында эшләнгән 70 мең таныҡлыҡ килгән.
Һайлау көнөндә тауыш биреү өсөн үҙенең һайлау участкаһына килә алмаған һайлаусы теркәүҙән төшөрөү таныҡлығы алыуға хоҡуҡлы. Бындай таныҡлыҡты 18 ғинуарҙан 12 февралгә тиклем – территориаль һайлау комиссияһында, 13 февралдән 3 мартҡа тиклем участка һайлау комиссияларында алырға мөмкин.
Рәсәй Президенты һайлауҙарында тауыш биреү өсөн тәғәйенләнгән теркәүҙән төшөрөү таныҡлығы ике өлөштән – таныҡлыҡтан һәм йыртма талондан тора. Был Рәсәй Президенты һайлауҙарының мажоритар система буйынса үтеүенә бәйле – кандидатҡа президентлыҡҡа үтер өсөн һайлаусылар тауышының яртыһынан күберәген йыйырға кәрәк. Әгәр дөйөм һайлауҙар буйынса бер кандидат та Рәсәй Федерацияһы Президенты вазифаһына үтмәһә, Рәсәй Үҙәк һайлау комиссияһы иң күп тауыш йыйған теркәлгән ике кандидат буйынса ҡабаттан тауыш биреүҙе билдәләй.
Һайлау көнөндә — 4 мартта — һайлаусы паспорт һәм теркәүҙән төшөрөү таныҡлығы күрһәткән ваҡытта — таныҡлыҡтың йыртма талонын, ә ҡабаттан тауыш биргән көндә таныҡлыҡтың үҙен тапшырырға тейеш. Теркәүҙән төшөрөү таныҡлығын ике тапҡыр биреүгә юл ҡуйылмай, юғалтҡан осраҡта уның дубликаты ла бирелмәй.


text:
Хәйбулла районында ЮНЕСКО клубтарының презентацияһы үтте
Хәйбулла районында ЮНЕСКО клубтарының презентацияһы үтте. Улар Аҡъяр ауылының 2-се урта мәктәбе һәм Бүребай ауылы урта мәктәбе нигеҙендә булдырылды.
Аҡъяр мәктәбендә презентация сиктәрендә мәктәп уҡыусыларының концерты ойошторолдо, мәктәп ҡаҙаныштары тәҡдим ителде, асыҡ дәрестәр үтте.
Бүребай ауылында фәнни-ғәмәли конференция үтте, унда Аҡъяр, Бүребай ауылдарынан, Сибай ҡалаһынан мәктәп уҡыусылары ҡатнашты. Улар экология, шулай уҡ йәштәргә социаль ярҙам мәсьәләләрен ҡуҙғатты, был көнүҙәк проблемаларҙы хәл итеү юлдарын тәҡдим итте. Конференцияла ЮНЕСКО-ның Сибайҙағы «Туғанлыҡ» клубы ағзалары ла ҡатнашты. Сарала ЮНЕСКО-ның Урал аръяғындағы клубтарының хеҙмәттәшлек итеүе тураһында ҡарар ҡабул ителде.


text:
Өфөнөң Мәжит Ғафури урамындағы скверҙа Мөхәббәт ағасы булдырыласаҡ
Өфө ҡалаһы Киров районының Мәжит Ғафури урамындағы сквер тулыһынса тышҡы йөҙөн үҙгәртәсәк.
Әлеге ваҡытта унда тротуарҙағы плиткалар алмаштырыла. Проектҡа ярашлы, бында декоратив ҡоймалар ҡуйыласаҡ, баҫҡыстар алмаштырыласаҡ. Ҡала хакимиәте мәғлүмәте буйынса, скверҙа 63 фонарь һәм 23 эскәмйә урынлаштырыу планлаштырыла. Шулай уҡ йәшелләндереү эштәрен башҡарыу, ағас ултыртыу ҡарала.
Ике скульптура композицияһы — «Мөхәббәт ағасы» һәм «Асылған китап» Киров районының иҫтәлекле урындарына әүереләсәк.


text:
1 июлдән бюджет өлкәһе хеҙмәткәрҙәренең эш хаҡы күтәрелде Фото: Олег Яровиков
1 июлдән бюджет өлкәһе хеҙмәткәрҙәренең эш хаҡы күтәрелде
1 июлдән бюджет өлкәһе хеҙмәткәрҙәренең эш хаҡы күтәрелде Фото: Олег Яровиков
ӨФӨ, 2016 йыл, 1 июль. /«Башинформ» мәғлүмәт агентлығы, Галина Бахшиева/.
1 июлдән илдә минималь хеҙмәт хаҡы 7500 һумға тиклем артты. Башҡортостан Хеҙмәт һәм халыҡты социаль яҡлау министрлығының ошо йылдың беренсе кварталында үткәргән мониторинг мәғлүмәттәре буйынса, республикала 242 меңдән ашыу бюджет өлкәһе хеҙмәткәре иҫәпләнә.
1 майҙан Башҡортостанда иҡтисадтың бюджеттан тыш секторы ойошмалары хеҙмәткәрҙәре өсөн минималь хеҙмәт хаҡы 6900-ҙән 8900 һумға тиклем күтәрелде. Был 20 апрелдә республиканың социаль-хеҙмәт мөнәсәбәттәрен көйләү буйынса өс яҡлы комиссия вәкилдәренең минималь эш хаҡы тураһындағы килешеүгә ҡул ҡуйыуы һөҙөмтәһендә мөмкин булды. Документҡа республика Башлығы Рөстәм Хәмитов, Башҡортостан Профсоюздар федерацияһы рәйесе Марат Хөсәйенов һәм Эш биреүселәр союзы рәйесе Владимир Шолом ҡул ҡуйҙы.


text:
Октябрьский Рәсәйҙең йәш "классиктарын" ҡаршылай
29-30 майҙа Октябрьский ҡалаһының Спорт һарайында грек-рим көрәше буйынса Рәсәй йәштәре беренселеге үтә.
Ярыштар программаһына һигеҙ ауырлыҡ категорияһында алыштар индерелгән: 50, 55, 60, 66, 74, 84, 96 һәм 120 кг.
Спорт байрамында абруйлы ҡунаҡтарҙың – Башҡортостан Республикаһы Йәштәр сәйәсәте, спорт һәм туризм министры Александр Никериндың, олимпиада чемпионы, СССР-ҙың атҡаҙанған спорт мастеры Шамил Хисаметдиновтың (Мәскәү), Европа чемпионы, донъя чемпионатының көмөш призеры, атҡаҙанған спорт мастеры Геннадий Атмакиндың (Саранск), ике тапҡыр донъя Кубогы еңеүсеһе, СССР һәм Рәсәйҙең бер нисә тапҡыр чемпионы, атҡаҙанған спорт мастеры Михаил Елизарьевтың (Ульяновск) һәм Рәсәй Спорт көрәше федерацияһының көрәш бүлеге начальнигы, Рәсәйҙең атҡаҙанған тренеры Николай Проказовтың (Мәскәү) килеүе көтөлә.


text:
Башҡортостан умартасылары йылды яҡшы күрһәткестәр менән тамамларға уйлай
Башҡортостан Республикаһының Ауыл хужалығы министрлығында 2020 йылға тиклем республикала умартасылыҡты үҫтереү концепцияһы проектын әҙерләү буйынса эш төркөмөнөң ултырышы үтте. Эш төркөмө составында БР ауыл хужалығы министрының беренсе урынбаҫары Азат Йыһаншин, төрлө милек формаһындағы бал етештереү һәм эшкәртеү предприятие етәкселәре, ғалимдар, Ауыл хужалығы министрлығы белгестәре ҡатнашты.
Умартасылыҡ өлкәһендәге былтырғы эш һөҙөмтәләрен тикшереп, Азат Йыһаншин һуңғы ваҡытта тармаҡта күп мәсьәләләр йыйылып китеүен әйтте.
— 2010 йылда ауыл хужалығы предприятиеларында 398 тонна һатыу өсөн билдәләнгән бал етештерелгән. Крәҫтиән хужалыҡтарында ағымдағы йыл башына 22,5 мең бал ҡорто күсе булған, — тине ул. – Халыҡтың шәхси ярҙамсы хужалыҡтарында 238,2 мең бал ҡорто күсе тотола. Шәхси хужалыҡтарҙа һатыу өсөн билдәләнгән балдың етештереү күләме былтыр 4099 тонна тәшкил иткән. Былтыр ҡоролоҡ булды, ә әлеге йыл ауыл хужалығы өсөн бик ҡулай. Һатыу өсөн билдәләнгән балды йыя башланылар ҙа инде, һәм республика умартасылары йылды яҡшы һөҙөмтәләр менән тамамлар, тигән ышаныс бар.
Эш төркөмө ағзалары умартасылыҡты үҫтереү өлкәһендәге мәсьәләләрҙе билдәләне. БР Ауыл хужалығы министрлығы хәбәр итеүенсә, уларҙы хәл итеү 2020 йылға тиклем республикала умартасылыҡты үҫтереү концепцияһы проектына индереләсәк.


text:
Өфөлә нефть-газ сәнәғәте предприятиелары консорциумының презентацияһы үтәсәк
Шишәмбе, 22 майҙа, «Газ. Нефть. Технологиялар-2012» XX халыҡ-ара махсуслаштырылған күргәҙмәһе сиктәрендә Башҡортостан Республикаһының нефть-газ сәнәғәте комплексы предприятиелары консорциумының (Ufa OGE) презентацияһы үтәсәк.
Предприятиелар үҙҙәренең технологиялары һәм компетенциялары менән сығырға иҫәп тотҡан перспективалы сит ил баҙарҙары араһында Алжир, Ҡаҙағстан, Вьетнам, Малайзия, Иран, Венесуэла кеүек илдәр бар, тип хәбәр итә БР Сауҙа-сәнәғәт палатаһының матбуғат хеҙмәте.
Консорциумда ҡатнашыусы предприятиелар иҫәбендә Башҡортостан Республикаһының Сауҙа-сәнәғәт палатаһы, «Пакер» фәнни-производство фирмаһы» яуаплылығы сикләнгән йәмғиәте, «Бурсервис» фәнни-производство предприятиеһы» асыҡ акционерҙар йәмғиәте, «БР Нефть эшкәртеү һәм нефть химияһы институты» дәүләт унитар предприятиеһы, «Стәрлетамаҡ станоктар эшләү заводы» асыҡ акционерҙар йәмғиәте, «Уралтехнострой» корпорацияһы» яуаплылығы сикләнгән йәмғиәте, Өфө дәүләт нефть техник университеты, «Благовещен арматура заводы» асыҡ акционерҙар йәмғиәте, «Башгипронефтехим» дәүләт унитар предприятиеһы, «Ишембай машиналар эшләү заводы» асыҡ акционерҙар йәмғиәте, «БашИнноТек» инновация-инжиниринг үҙәге» фәнни предприятиеһы бар.
Хәтерегеҙгә төшөрәйек, Башҡортостандың Сауҙа-сәнәғәт палатаһы менән сәнәғәт предприятиелары консорциумы араһындағы хеҙмәттәшлек тураһындағы килешеүгә II «Ҙур химия» форумында ҡул ҡуйылды.
БР Сауҙа-сәнәғәт палатаһы президенты Юрий Пустовгаров билдәләүенсә, хеҙмәттәшлек итеү буйынса Палатаның бындай тәжрибәһе бар. Быйыл март башында республика предприятиелары («Пакер» фәнни-производство фирмаһы» яуаплылығы сикләнгән йәмғиәте, «Бурсервис» фәнни-производство предприятиеһы» асыҡ акционерҙар йәмғиәте, «БашИнноТек» инновацион-инжиниринг үҙәге» фәнни предприятиеһы, шулай уҡ ситтән тороп ҡатнашыусы ете ойошма) БР Сауҙа-сәнәғәт палатаһы етәкселегендә Алжирҙың Хасси-Мессауд ҡалаһында үткән II Халыҡ-ара нефть-газ күргәҙмәһендә ҡатнашты. Башҡортостан сит ил коллегаларына республика предприятиеларының геологик разведкалауҙағы, нефть һәм газ сығарыуҙағы, углеводород сеймалын транспортлауҙағы, белгестәр әҙерләүҙәге компетенцияларын күрһәткән иң ҙур коллектив стенд әҙерләне. Алжирҙың Энергетика һәм файҙалы ҡаҙылмалар табыу министрлығындағы осрашыуҙа Башҡортостан предприятиеларына геологик разведкалау һәм фосфат сығарыу буйынса бер нисә тендерҙа ҡатнашырға тәҡдим иттеләр. Шулай уҡ Алжир провинцияларының береһендә берлектәге технопарк булдырыу варианты ла ҡаралды.
— Нефть һәм газ химияһы ҡорамалдары етештереүселәренең (республикала ошондай 20 ойошма бар) консорциумын ойоштороу тураһындағы килешеү — үтә мөһим тема. Башҡортостандың бөгөн файҙалы ҡаҙылмалар сығарыуҙан алып эшкәртеүгә, проектлауға, сервис хеҙмәттәренә тиклем бөтә мөмкинлектәре лә бар, — тине БР Сауҙа-сәнәғәт палатаһы президенты. — Компетенцияларыбыҙҙы һәм технологияларыбыҙҙы һәр беребеҙ айырым түгел, ә идара компанияһы ярҙамында берләштерелгән ҡеүәтле коллектив составында тәҡдим итеп, комплекслы рәүештә беҙ Вьетнам, Көньяҡ-Көнсығыш Азия, Африка, ғәрәп илдәре баҙарына сыға алабыҙ. Консорциум сиктәрендә бәләкәй бизнес үҫеше өсөн дә мөмкинлектәр бар. Беҙҙе бер бөтөн итеп ҡабул итәсәктәр, беҙгә ҡараш та бөтөнләй икенсе буласаҡ. Консорциум — ул һөйләшеүҙәрҙе хөкүмәт кимәлендә алып барыу мөмкинлеге, ҡаты власть вертикале булдырылған илдәрҙә тап ошо бизнес алып барыуҙың төп шарты булып тора ла инде. Бөгөн предприятиеларыбыҙҙың береһе – Благовещен арматура заводы — Иранда үҙенең мөмкинлектәрен тәҡдим итә.
Артабан консорциумдың презентациялары Ҡазанда («Нефть. Газ. Нефть химияһы» XIX халыҡ-ара күргәҙмәһе, 5-7 сентябрь), Сочиҙа («Сочи-2012» XI халыҡ-ара инвестиция форумы, 20-27 сентябрь), Вьетнамда (2012 йылдың октябре) үткәреләсәк.
БР Сауҙа-сәнәғәт палатаһының яҡын киләсәктәге планында – төҙөлөш һәм авиация тармағы предприятиеларының консорциумдарын булдырыу, тип хәбәр иттеләр Палатаның матбуғат хеҙмәтенән.


text:
Республика Президенты 19 ғинуарҙа ғәҙәттән тыш хәлдә Яңауыл медиктарының эшен юғары баһаланыФото: Андрей Старостин
Республика Президенты 19 ғинуарҙа ғәҙәттән тыш хәлдә Яңауыл медиктарының эшен юғары баһаланы
Республика Президенты 19 ғинуарҙа ғәҙәттән тыш хәлдә Яңауыл медиктарының эшен юғары баһаланыФото: Андрей Старостин
Яңауылда Совет урамы буйынса йортта янғынға бәйле ғәҙәттән тыш хәл ваҡытында урындағы Үҙәк район дауаханаһының медицина персоналдары етеҙ эшләне. Медиктар үҙҙәренең бурысын намыҫлы башҡарҙы. Был турала Яңауыл Үҙәк район дауаханаһы коллективы менән әңгәмәлә Башҡортостан Президенты Рөстәм Хәмитов әйтте. Ул Яңауыл медиктарына янғындан бөлгән кешеләр исеменән рәхмәт һүҙҙәрен әйтте.
— Һәр берегеҙ профессиональ, етеҙ эшләгәнегеҙ өсөн рәхмәт, — тине медиктарға Рөстәм Хәмитов.
Ашығыс ярҙам бригадаһы ғәҙәттән тыш хәл урынына шылтыратыуҙан һуң бер нисә минут үткәс тә килеп етте. Янғын һүндереүселәр менән бер рәттә медиктар янып торған йорттан кешеләрҙе сығарыуҙа әүҙем ҡатнашты.
Бөгөн дауаханала янғында зыян күргән ике кеше ята. Республика Президенты Яңауыл районы хакимиәте башлығы Илшат Вәзиғәтовҡа зыян күреүселәргә ярҙам өсөн дауахананы бөтә кәрәкле нәмәләр менән тәьмин итергә, талап ителгән дарыуҙарҙың булыуын күҙәтергә ҡушты.
Рөстәм Хәмитов дауахананың матди-техник базаһы менән ҡыҙыҡһынды. Яңауыл Үҙәк район дауаханаһының баш табибы Ришат Хәкимов әйтеүенсә, һаулыҡ һаҡлауҙы модернизациялау программаһы сиктәрендә дауахана 2013 йылда реаномобиль алды. Ул ғәҙәттән тыш хәлдә әүҙем файҙаланылды, ауыр йәрәхәтләнгәндәрҙе күсереүҙә ҡулланылды.
Һөйләшеүҙә кадрҙар мәсьәләһе лә ҡуҙғатылды. Әлеге ваҡытта Яңауыл Үҙәк район дауаханаһында 93 табип, 459 уртаса медицина хеҙмәткәре, 180 кесе медицина персоналы эшләй. Кадрҙар менән комплектлаштырыу ни бары 58 процент тәшкил итә. Президент йәш белгестәрҙе йәлеп итеү буйынса эштәрҙең нисек барыуын һораны. Яңауыл Үҙәк район дауаханаһының баш табибы, Яңауыл районына даими нигеҙҙә эшләргә күсеп килеүсе ике медикка фатир бүленә, тип хәбәр итте. Рөстәм Хәмитов, был саралар ғына етмәй, белгестәр һайлау менән шәхси тәртиптә шөғөлләнергә кәрәк, һәм был – дауахана етәкселегенең дә һәм район властарының да мәсьәләһе, тип билдәләне.
Яңауыл Үҙәк район дауаханаһы табиптарының уртаса эш хаҡы 2013 йылда 37 510 һум тәшкил итте, ул 2012 йыл кимәленән алты процентҡа күберәк. Президент башланғыс табиптың эш хаҡы күләмен һораны. Ришат Хәкимов әйтеүенсә, тәүге этапта йәш белгес 24 мең һум тирәһе ала, ул – йыл-ике йыл элекке кимәл менән сағыштырғанда ярайһы уҡ ҙурыраҡ.
Рөстәм Хәмитов, белгестәр етмәү – һаулыҡ һаҡлауҙың системалы проблемаһы, уларҙы йәлеп итеү өсөн, айырыуса ауыл еренә эшкә, комплекслы саралар эҙләргә кәрәк, тип билдәләне.
Медиктар менән республика Президентының тикшергән һорауҙарҙың береһе район һаулыҡ һаҡлау учреждениеларына ҡағылды. Атап әйткәндә, бында балалар поликлинаһын урынлаштырыу буйынса проблема бар. Бөгөн поликлиниканың бинаһы бындай объекттарҙың санитар талаптарына тап килмәй. Шуға күрә, тәрән модернизация йәки яңы бина төҙөргә кәрәк.
— Мәсьәләне хәл итеүҙә оптималь варианттар табығыҙ һәм тәҡдим итегеҙ, — тип ҡушты район һәм дауалау учреждениеһы етәкселегенә Рөстәм Хәмитов.


text:
Фото:
«Байыҡ» башҡорт бейеүен башҡарыусылар конкурсында еңеүселәр билдәләнде
Фото:
Күгәрсен районында «Байыҡ» республика башҡорт бейеүен башҡарыусылар конкурсының аҙаҡҡы этабы тамамланды. Бәйге 3-15 йәштәрҙәге балалар араһында үткәрелде. Конкурстың Мәсетле, Йылайыр райондарында, Өфө ҡалаһында үткән һайлап алыу турҙарында республикабыҙҙың төрлө төбәктәренән 450-нән ашыу бала ҡатнашҡан. Йәш бейеүселәрҙең сығыштарына БР халыҡ артисы Радмир Бәҙретдинов рәйеслегендәге жюри баһа биргән. Ҡыҙҙар һәм малайҙар дүрт номинацияла һынау үткән: «соло», «дуэт», «трио» һәм «бәләкәй ансамбль».
Конкурс гала-концерты һәм еңеүселәрҙе тәбрикләү тантанаһы Күгәрсен районының «Мораҙым тарлауығы» тәбиғәт паркында үтте. Аҙаҡҡы этапта республиканың 35 ҡала һәм районынан 350-нән ашыу һәләтле бала ҡатнашты. Шулай уҡ Ҡаҙағстан, Астрахань өлкәһе, Тыва, Төньяҡ Осетия, Хакасия һәм Чечен республикаларынан башҡарыусылар ҡунаҡтарҙы үҙҙәренең сығыштары менән ҡыуандырҙы.
Күгәрсен районының «Грация» балалар бейеү ансамбле, Ҡырмыҫҡалы районының «Далан» халыҡ ансамбле һәм Әбйәлил районынан килгән Динис Әхмәтов Гран-при яуланы, тип хәбәр иттеләр ойоштороусылар.
Әбйәлил районының «Йәйғор» ансамбле беренсе урынға лайыҡ булды. Шулай уҡ Илеш бейеүсеһе Данияр Баһманов менән Нефтекама һылыуы Айгөл Шакирова ла конкурс еңеүселәре тип танылды.


text:
Башҡортостан Парламенты 2010 йылға бюджет тураһында закон ҡабул итергә йыйына
Башҡортостан Республикаһы Дәүләт Йыйылышы-Ҡоролтайҙың Бюджет, һалымдар, финанс һәм күсемһеҙ милек буйынса комитеты ултырышы 10 ноябрҙә сәғәт 10-да үткәрелә. Ул иң элек “2010 йылға Башҡортостан Республикаһы бюджеты тураһында” Башҡортостан Республикаһы Законы проектына арналасаҡ. Закон проектын беренсе уҡыуҙа ҡабул иткәндән һуң килгән төҙәтмәләрҙе ҡарап, депутаттар закон проектын парламенттың ноябрь ултырышында икенсе һәм өсөнсө уҡыуҙа ҡабул итеү өсөн әҙерләргә йыйына.
Бынан тыш, ултырыштың көн тәртибендә — Башҡортостан Республикаһының 2010 йылға һәм 2012 йылға тиклем осорға социаль-иҡтисади үҫешен күҙаллау проекты (төҙәтмәләрҙе һәм күҙаллауҙы раҫлау), « Башҡортостан Республикаһының 2010 йылға Республика мотлаҡ медицина страховкаһы фонды бюджеты тураһында» БР Законы проекты (шулай уҡ икенсе һәм өсөнсө уҡыуҙар) һәм «Транспорт һалымы тураһында» БР Законына үҙгәрештәр проекты (беренсе уҡыу).
Депутаттар шулай уҡ Дәүләт Йыйылышының Дәүләт Думаһына “Күсемһеҙ милеккә һәм уның менән эш итеүгә хоҡуҡтарҙы дәүләт теркәүе тураһында” Федераль Закондың 7-се һәм 8-се статьяларына үҙгәрештәр индереү тураһында федераль закон проектын индереү буйынса закон сығарыу инициативаһын тикшерәсәк.


text:
Башҡортостанда урындағы үҙидараның вәкиллекле органдарына депутатлыҡҡа 251 кандидат күрһәтелгән
ӨФӨ, 2015 йыл, 30 июнь. /«Башинформ» мәғлүмәт агентлығы, Ғәлиә Нәбиева/.
Башҡортостанда республиканың 53 районының 775 ауыл биләмәһе Советында һайлауҙар тәғәйенләнгән. Улар быйыл 13 сентябрҙә Берҙәм тауыш биреү көнөндә үтәсәк, тип хәбәр иттеләр Башҡортостандың Үҙәк һайлау комиссияһынан.
Киң мәғлүмәт сараларында тейешле һайлауҙар тәғәйенләү тураһында ҡарар баҫылыу менән һайлау кампанияһы башланды. Муниципаль һайлауҙар әүҙем фазаға күсә.
Башҡортостандың Үҙәк һайлау комиссияһы мәғлүмәттәре буйынса, иртәнге 9-сы яртыға республикала урындағы үҙидараның вәкиллекле органдарына депутатлыҡҡа 251 кандидат теркәлгән.
Берҙәм тауыш биреү көнөндә Башҡортостанда 784 һайлау кампанияһы үтә. 2015 йылдың 13 сентябрендә ете меңдән ашыу депутат мандаты алмаштырыласаҡ. 50-се Туймазы һәм 15-се Күмертау һайлау округы буйынса Башҡортостандың Дәүләт Йыйылышына өҫтәмә һайлауҙар, Приютово һәм Шишмә ҡасаба Советтарына һайлауҙар тәғәйенләнгән. Ауыл биләмәһе Советтары депутаттарын һайлау буйынса 775 кампания, муниципаль район һәм ҡала округтары Советтарында биш өҫтәмә һайлау үтәсәк.


text:
Рөстәм Хәмитов – Стәрлетамаҡ районындаФото: Олег Яровиков
Рөстәм Хәмитов – Стәрлетамаҡ районында
Рөстәм Хәмитов – Стәрлетамаҡ районындаФото: Олег Яровиков
Бөгөн, 5 февралдә, Башҡортостан Президенты Рөстәм Хәмитов эш сәфәре менән Стәрлетамаҡ районына юлланды. Сәфәрҙә уны республиканың ауыл хужалығы министры Николай Коваленко оҙатып йөрөй.
Оло Аксаков ауылының «Дуҫлыҡ» ауыл хужалығы предприятиеһында Рөстәм Хәмитов һөтсөлөк комплексы эшмәкәрлеге менән танышты. Предприятие директоры Александр Бражников һөйләүенсә, яуаплылығы сикләнгән йәмғиәт 1959 йылда булдырылған. Иген һәм мал аҙығы культуралары, көнбағыш үҫтереү, шулай уҡ һөт һәм ит етештереү эшмәкәрлектең төп йүнәлештәре булып тора. 2011 йылда 18 миллион һумдан ашыу суммаға ауыл хужалығы техникаһы һатып алынған, 2012 йылда был маҡсаттарға 9,5 миллион һумдан ашыу аҡса тотонолған. Һуңғы йылдарҙағы ҡоролоҡ эҙемтәләре хаҡында һүҙ йөрөткәндә, предприятие етәксеһе хәбәр итеүенсә, зыян күләме яҡынса 6 миллион һум тәшкил иткән.
Республика башлығы хужалыҡтың һөтсөлөк-тауар фермаһында булды. Ферма биналары 20 йыл элек төҙөлгән, дүрт һыйыр аҙбары һәм дүрт быҙау аҙбары бар. Бында 196 баш һыйыр малы аҫрала, уларҙың һаны йылдан йыл арта килә. «Дуҫлыҡ» ауыл хужалығы предприятиеһы «500 ферма» программаһында ҡатнаша, программа буйынса бүленгән средстволарға производство үҫтерелә, бүлмәләр яңыртыла.
Рөстәм Хәмитов хужалыҡ хеҙмәткәрҙәре менән аралашты, хеҙмәт хаҡы, эш шарттары хаҡында ҡыҙыҡһынды. Республика башлығына автоматлаштырылған һөттө һыуытыу ҡоролмаһын күрһәттеләр. Президент шулай уҡ быҙау аҙбарын ҡараны, унда 160 баш йәш мал аҫырала.


text:
Башҡортостанда 0 градусҡаса йылытасаҡ Фото: автор фотоһы
Башҡортостанда 0 градусҡаса йылытасаҡ
Башҡортостанда 0 градусҡаса йылытасаҡ Фото: автор фотоһы
ӨФӨ, 2016 йыл, 15 февраль. /«Башинформ» мәғлүмәт агентлығы, Ксения Калинина/.
Башҡортостанда 0 градусҡаса йылытасаҡ. Республиканың гидрометеорология һәм тирә-яҡ мөхит мониторингы идаралығы мәғлүмәттәре буйынса, шишәмбе, 16 февралдә, төбәктә һауа температураһы төндә -9,-14 градус тәшкил итәсәк. Көндөҙ -3, -8 градус буласаҡ. Шаршамбы, 17 февралдә, төндә -6,-11, көндөҙ нулдән -5 градусҡа тиклем. Синоптиктар көндөң аяҙлы-болотло булыуын, ҡар яуыуын, айырым райондарҙа буран сығыуын фаразлай.
Рәсәй Ғәҙәттән тыш хәлдәр министрлығының Башҡортостандағы баш идаралығы хәбәр итеүенсә, бөгөн, 15 февралдә, республикала көн аяҙлы-болотло, яуым-төшөмһөҙ буласаҡ. Елдең тиҙлеге секундына 8 метрға етәсәк. Һауа температураһы көндөҙ -5, -10 градус тәшкил итәсәк, айырым райондарҙа — 0 градусҡа тиклем. Автомобиль юлдарында күренеүсәнлек яҡшы. Хәүефле күренештәр күҙалланмай.


text:
Мортаза Рәхимов Сергей Багапшты ҡотланы
Башҡортостан Республикаһы Президенты Мортаза Рәхимов Сергей Багапшҡа Абхазия Республикаһы Президентын һайлауҙа еңеүе менән ҡотлап телеграмма ебәрҙе. Телеграммала шулай тиелә:
"Хөрмәтле Сергей Васильевич! Һеҙҙе Абхазия Республикаһы Президенты вазифаһына һайлауҙа ышаныслы еңеүегеҙ менән ихлас ҡотлайым!
Һеҙҙең һыналған етәкселегегеҙ аҫтында республика ижад итеү, иҡтисадты һәм социаль өлкәне нығытыу, кешеләрҙең именлеген тәьмин итеү юлынан барыуын ышаныслы дауам итер, тип ышанам. Беҙҙең дуҫтарса күп яҡлы хеҙмәттәшлегебеҙ ҙә артабан үҫешер.
Һеҙгә ныҡлы һаулыҡ, именлек һәм бәхет, Абхазия халҡы именлеге хаҡына яуаплы эшмәкәрлегегеҙҙә уңыштар теләйем!
Хөрмәт менән, Башҡортостан Республикаһы Президенты М.Рәхимов".


text:
Башҡорт шашкасылары Ярославлдә оҫталыҡ күрһәтте
Ярославлдә 19 һәм 16 йәшкә тиклемге егет һәм ҡыҙҙар араһында халыҡ-ара шашка буйынса Рәсәй беренселеге үтте.
Башҡортостан спортсылары оло еңеүгә иреште.
19 йәшкә тиклемгеләр араһында Айнур Шәйбәков (Өфө) һәм Юлиә Вәлиева (Өфө) чемпион исемен яуланы.
«16 йәшкә тиклемгеләр» бүлегендә Айгөл Иҙрисова (Ишембай) еңде.
Максим Мильшин менән Әлиә Әминова (икеһе лә Ишембайҙан), «19 йәшкә тиклемгеләр» төркөмөндә сығыш яһап, “көмөш” миҙалдар алды.
Ярыш йомғаҡтары буйынса спортсыларыбыҙҙың барыһы ла 1-7 августа Польшала үтәсәк Европа беренселегендә һәм декабргә билдәләнгән Нидерландыла үтергә тейешле донъя беренселегендә ҡатнашыуға хоҡуҡ алды.
Европа беренселегенә башҡа путевкалар егеттәр һәм ҡыҙҙар араһында Өфөлә РФ беренселегендә уйнатыласаҡ. Был ярыштар Р.Ғарипов исемендәге 1-се Башҡорт республика гимназия-интернатында үтәсәк.
Шунда уҡ Ярославлдә 8-13 йәшлек спортсылар араһында рус шашкаһы буйынса РФ беренселеге лә үткәрелде. 10 йәшкә тиклемгеләр араһында 1-се һәм 2-се урынды Марсель Шәрәфетдинов менән Артем Мкртумян (Мәләүездән) яуланы.
Улар икеһе лә апрель аҙағында Херсонда (Украина) үтәсәк Европа беренселегендә ҡатнашыу өсөн РФ йыйылма командаһы составына индерелде.


text:
Рәсәйҙә хеҙмәт хаҡының минималь күләмен арттырыу планлаштырыла
2013 йылдың 1 ғинуарынан хеҙмәт хаҡының минималь күләме Рәсәйҙә 5205 һумға тиклем артыуы ихтимал.
БР Хеҙмәт һәм халыҡты социаль яҡлау министрлығының матбуғат хеҙмәтенән хәбәр итеүҙәренсә, әлеге ваҡытта хеҙмәт хаҡының минималь күләме илдә 4611 һум тәшкил итә. Был күрһәткесте яҡынса 13 процентҡа арттырыу планлаштырыла.
«Хеҙмәт хаҡының минималь күләме тураһында»ғы Федераль закондың 1-се статьяһына үҙгәрештәр индереү хаҡында»ғы федераль закон проекты Рәсәй Хеҙмәт һәм халыҡты социаль яҡлау министрлығы менән әҙерләнгән дә инде.
Хеҙмәт хаҡының минималь күләмен арттырыуҙың төп маҡсаты уны йәшәү минимумы күләменә яҡынайтыуға ҡайтып ҡала. РФ Хеҙмәт кодексы статьяһына ярашлы, хеҙмәт хаҡының минималь күләме бөтә ил территорияһында федераль закон менән билдәләнә һәм эшкә яраҡлы халыҡтың йәшәү минимумы күләменән түбәнерәк була алмай.


text:
Республикала балалар баҡсалары етешмәү мәсьәләһе хәл ителәсәк
Балалар баҡсалары етешмәү мәсьәләһе Башҡортостанда алдағы бер-нисә йылда хәл ителәсәк. Был хаҡта «Ижтимағи электрон гәзит»тә үткән онлайн-конференция барышында Башҡортостан Хөкүмәте Премьер-министры Азамат Илембәтов хәбәр итте.
— Киләһе йылда республикала ун мең урынға иҫәпләнгән 50-нән ашыу яңы мәктәпкәсә белем биреү учреждениеһы төҙөү планлаштырыла, — тип хәбәр итте Азамат Илембәтов. – Республика Хөкүмәте өсөн балалар баҡсалары темаһы өҫтөнлөклө булып тора. Республиканың баш ҡалаһында был мәсьәләнең ни тиклем киҫкен тороуын яҡшы аңлайбыҙ. Быйыл ғына Өфөлә алты яңы мәктәпкәсә белем биреү учреждениеһы сафҡа индерелде, дүртәүһе реконструкцияланды. 2012 йылда ошондай тағы ун учреждение төҙөләсәк.
Азамат Илембәтовтың билдәләүенсә, был саралар төбәктәге балалар баҡсалары етешмәү мәсьәләһен хәл итергә ярҙам итәсәк.


text:
Сүриә
Координаталар: 35°18′00″ с. ш. 38°38′00″ в. д. / 35.30000° с. ш. 38.63333° в. д. (G) (O)
Сүриә ғәрәп Йөмһүриәте (ғәр. الجمهورية العربية السورية, аль-Джумхури́йя аль-Араби́йя ас-Сури́йя) — Яҡын Көнсығыштағы дәүләт. Көньяҡ-көнбайышта Ливан һәм Израиль менән сикләшһә, көньяҡта Иордания, көнсығышта Ираҡ, төньяҡта Төркиә менән сиктәш. Көнбайыштан Урта диңгеҙ ярҙарын йыуа.
Cүриәнең дөйөм халыҡ иҫәбе 20, 2 млн кеше (2009 йылғы иҫәп алыу һөҙөмтәләре буйынса). Ярты сүриәлеләр сөнниҙәр, шулай уҡ ярайһы ғына кимәлдә шиғыйҙар ҙа бар. Шулай уҡ исмәғилит һәм ғәләүит ағымындағы мосолмандар ҙа бар (16 %). Төрлө йүнәлештәге христиан динлеләр (10 %). Исламиттар ҙа күҙәтелә. Дәүләт теле — ғәрәп теле. 1963 йылдан алып республикала «Баас» партияһы өҫтөнлөккә эйә. Бөгөнгө Сүриә 60 йыллыҡта ҡына иҫәпләнһә лә, илдә беҙҙең эраға тиклемге 4-се быуатта уҡ цивилизация башланған. Баш ҡалаһы — Дәмәшке (Дамаск). Бедекера белдереүенсә Дәмәшке иң боронғо баш ҡалалаларҙан иҫәпләнә.


text:
Балаларҙың йәйге ялы - Өфө властарының иғтибар үҙәгендә
— Өфө мәктәптәре уҡыусыларының 98 проценты өсөн йәйге ял ойоштороласаҡ, — тине баш ҡаланың мәғариф идаралығы начальнигы Азамат Сәйфуллин, Өфө хакимиәте башлығы эргәһендәге кәңәшмәлә сығыш яһап.
Ҡала ситендәге 18 сәләмәтләндереү үҙәгендә 14 меңгә яҡын бала ял итәсәк. Һәр ваҡыттағыса, күп балалы һәм аҙ тәьмин ителгән ғаиләләрҙән балаларҙың, етем һәм ата-әсә ҡарауынан мәхрүм ҡалған балаларҙың ялын ойоштороу планлаштырыла.
Уҡыусыларға хеҙмәт тәрбиәһе биреү мәсьәләләре лә күҙ уңынан ситтә ҡалманы. Хеҙмәт берләшмәләренә 3850 өлкән класс уҡыусыһы йәлеп ителәсәк. Улар мәктәп мебелен ремонтлаясаҡ, мәктәп эргәһе участкаларында эшләйәсәк. Унда, башлыса, аҙ тәьмин ителгән ғаиләләрҙән балалар эшләйәсәк.
148 мәктәптә көндөҙгө лагерҙарҙа 11382 бала ял итәсәк.
Өлкән класс уҡыусылары араһында туристик һәм күп көнлөк походтар элеккесә иң әүҙем һәм ҡыҙыҡлы ял итеү төрө булып ҡала. Төрлө маршруттар буйынса 10 меңләп уҡыусы походтарға юл аласаҡ.
Өфө властары опека һәм попечителлек органдарында иҫәптә торған балаларҙың ялына һәм уларҙы сәләмәтләндереүгә лә ҙур иғтибар бүлә. Былтырғы кеүек уларға ла санаторийҙарға һәм ҡаланан ситтәге лагерҙарға путевкалар бүленәсәк.


text:
Башҡортостан ауылда торлаҡты сафҡа индереү буйынса лидерҙар иҫәбендә
Рәсәй Ауыл хужалығы министрлығы 2003-2008 йылдарҙа “2012 йылға тиклем ауылдың социаль үҫеше” федераль маҡсатлы программаһын тормошҡа ашырыуға йомғаҡ яһаны. Билдәле булыуынса, программаның өҫтөнлөклө йүнәлештәре булып торлаҡ төҙөлөшө, ауылдарға газ үткәреү һәм һыу менән тәьмин итеү ҡала. Башҡортостанда был осорҙа ауылдарҙа бөтәһе 1602,5 мең квадрат метр торлаҡ сафҡа индерелде.
БР Ауыл хужалығы министрлығы матбуғат хеҙмәте мәғлүмәттәренә ярашлы, Башҡортостан “2012 йылға тиклем ауылдың социаль үҫеше” федераль маҡсатлы программаһы сиктәрендә ауылда йәшәүсе 1000 кешегә иҫәптә торлаҡ тапшырыу буйынса Рәсәйҙә өсөнсө урынды биләй. Был күрһәткес буйынса Сыуашстан Республикаһы алда бара.


text:
«Ирәндек моңдары» конкурсында Гран-приға Өфөнән Иҙел Аралбаев лайыҡ булды
ӨФӨ, 2016 йыл, 23 май. /«Башинформ» мәғлүмәт агентлығы, Ләйлә Аралбаева/.
«Ирәндек моңдары-2016» башҡорт йырҙарын башҡарыусылар конкурсында Гран-приға Өфөнән Иҙел Аралбаев лайыҡ булды. Ул 100 мең һумлыҡ сертификат менән бүләкләнде, тип хәбәр иттеләр Республика халыҡ ижады үҙәгендә. Башҡорт опера һәм балет театры солисы Иҙел Аралбаев башҡорт халыҡ йырҙары «Буранбай» менән «Эскадрон»ды бик оҫта башҡарҙы.
18 майҙан 20-нә тиклем Сибайҙа башҡорт йыры конкурсы уҙҙы. Йылайыр, Благовар, Әбйәлил, Хәйбулла, Шишмә, Учалы, Баймаҡ, Бөрйән, Ейәнсура, Ҡырмыҫҡалы, Стәрлебаш, Стәрлетамаҡ райондарынан, Өфө, Сибай, Ишембай, Баймаҡ ҡалаларынан 80 кеше иң оҫта йырсы исеме өсөн көс һынашты. Силәбе, Ырымбур һәм Свердловск өлкәләренән дә вәкилдәр булды. Конкурстың иң йәш ҡатнашыусыһы — Сибай ҡалаһынан Сафина Буранғолова. Быйыл 22 башҡарыусы лауреат исемен алды, 10 бәйгесе дипломант булды.
«Конкурсҡа сит илдән ҡунаҡтар — Венгрияның халыҡ йырсыһы Марта Шебештьен һәм этнограф, Венгрияның фәндәр академияһы тикшеренеүсеһе Давид Кара Шомфаи саҡырылғайны. Марта Шебештьен Сибай концерт-театр берләшмәһе артисы Ғаяз Ғәйетбаев менән бергә башҡорт халыҡ йыры «Сибай»ҙы башҡарҙы. Уларҙың сығышы венгр һәм башҡорт халҡы араһындағы оҡшаш традицияларҙы, фольклорҙы күрһәтте», — тип һөйләнеләр Республика халыҡ ижады үҙәгендә.
Жюри составына танылған сәнғәт оҫталары, Рәсәйҙең һәм Башҡортостандың халыҡ артистары, профессорҙар, Өфө дәүләт сәнғәт институты, Өфө сәнғәт училищеһы, М.Аҡмулла исемендәге Башҡорт дәүләт педагогия университеты, Республика халыҡ ижады үҙәге уҡытыусылары инде.


text:
Өфө менән Ҡазан араһында ҡаршы килгән поездар хәрәкәтен ойоштороу күҙаллана Фото: асыҡ сығанаҡ
Өфө менән Ҡазан араһында ҡаршы килгән поездар хәрәкәтен ойоштороу күҙаллана
Өфө менән Ҡазан араһында ҡаршы килгән поездар хәрәкәтен ойоштороу күҙаллана Фото: асыҡ сығанаҡ
ӨФӨ, 2016 йыл, 14 октябрь. /«Башинформ» мәғлүмәт агентлығы, Ольга Мортазина/.
Өфө менән Ҡазан араһында ҡаршы килгән поездар хәрәкәтен ойоштороу күҙаллана. Был хаҡта «Рәсәй тимер юлдары Тур» компанияһы хәбәр итә. Әлеге ваҡытта фирма Башҡортостандың һәм Татарстандың Туризм буйынса дәүләт комитеттары менән бәйләнештәр булдыра.
2017 йылдың ғинуар айында ихтыяжды билдәләү өсөн ике төбәктең туристик компаниялары һәм киң мәғлүмәт саралары өсөн мәғлүмәт турҙары уҙғарыла. Уларҙың һөҙөмтәләре буйынса ҡаршы килгән поездар хәрәкәтен йәки тағылмалы вагондар төркөмөн ойоштороу тураһында ҡарар ҡабул ителә.


text:
Ҡурсаҡ театрының «Урал батыр» спектаклен Һиндостанда күрһәтәсәктәр
ӨФӨ, 2015 йыл, 30 ғинуар. /«Башинформ» мәғлүмәт агентлығы, Ләйлә Аралбаева/.
Башҡорт дәүләт ҡурсаҡ театры Һиндостанда үтәсәк XXVIII «Суражкунд Мела» халыҡ кәсептәре һәм фольклоры халыҡ-ара фестивалендә ҡатнаша. Фестиваль 1 февралдән 18-нә тиклем уҙа.
31 ғинуарҙа театр директоры Илмар Әлмөхәмәтов етәкселегендәге 14 артист юлға сыға. Көн һайын өфөләр тамашасыларға «Урал батыр», «Һинд легендаһы» һәм «Панчатантра» спектаклдәренән өҙөктәр тәҡдим итәсәк.
Спектаклдәрҙән тыш, театр күргәҙмә-лекция уҙғарасаҡ. Артистар ҡурсаҡтар менән нисек эшләргә кәрәклеген аңлатасаҡтар. Оҫталыҡ дәрестәрен Рәсәйҙең һәм Башҡортостандың халыҡ артисы Айрат Әхмәтшин үткәрә. Фестиваль Дели ҡалаһы янында уҙа.
Йәмәғәтселек менән бәйләнеш буйынса театр директоры ярҙамсыһы Валентина Айшпор хәбәр итеүенсә, ҡурсаҡ театры менән Һиндостанды күптәнге дуҫлыҡ ептәре бәйләй. 1987 йылда уҡ танылған режиссер Павел Мельниченко «Рамаяна» эпосы нигеҙендә «Һинд легендаһы» спектаклен ҡуя. Тамаша эпостың тыуған илендә ҙур уңыш ҡаҙана һәм Джавахарлал Неру исемендәге премияға лайыҡ була. Әлеге көнгә тиклем Башҡорт дәүләт ҡурсаҡ театры ошо наградаға лайыҡ булған Рәсәйҙәге берҙән-бер театр.


text:
Силәбе өлкәһендә Башҡортостан мәҙәниәте көндәрен киң байрам иттеләр
Силәбе өлкәһенең Үрге Өфәлей ҡалаһында беренсе тапҡыр Башҡортостан мәҙәниәте көнө уҙҙы. Байрам ҡаланың крайҙы өйрәнеү музейында башланды, унда, курс эштәрен яҡлау формаһында әҙерләнгән, «Шәжәрә байрамы» үтте. Төрлө йәштәге дүрт ҡатнашыусы шәжәрә ағасын күрһәтте һәм ғаиләһенең тамырҙары тураһында һөйләне.
Тантана сиктәрендә Башҡортостан Республикаһының Силәбе өлкәһендәге вәкиле Амур Хәбибуллинға һәм өлкәнең «Башҡорт ҡоролтайы» йәмәғәт ойошмаһы рәйесе урынбаҫары Наил Шәйҙуллинға Үрге Өфәлей ҡала округы башлығы Павел Казаков почет грамоталары тапшырҙы. Байрамды ойоштороусы – ҡаланың билдәле йәмәғәт эшмәкәре, «Тамсылар», «Тамыр», «Ләйсән» башҡорт коллективтары етәксеһе, Силәбе өлкәһе йәмәғәт ойошмаһының Үрге Өфәлей бүлексәһе рәйесе Фәнүзә Зарипова. Шулай уҡ ҡала Йыйылышы депутаттары ярҙам күрһәтте. Байрамда Екатеринбургтан һәм Нязепетровскиҙан ҡунаҡтар ҡатнашты.
Тантананың икенсе өлөшө Ҡала мәҙәниәт һарайында үтте. «Тамсылар» балалар коллективы ҡатнашыусылары күренекле башҡорт шағирҙарының шиғырҙарын уҡыны һәм йырҙар башҡарҙы. Бында уҡ башҡорт этнографияһы һәм халыҡтың көнкүреш әйберҙәре, милли аш-һыу күргәҙмәһе ойошторолғайны.
— Телде белеү кешене шәхес булараҡ билдәләй. Әгәр үҙеңдең телеңде юғалтһаң, тимәк, үҙеңдең намыҫыңды, абруйыңды, мәҙәниәтеңде юғалтаһың. Беҙ быға юл ҡуймаясаҡбыҙ, сөнки башҡорт теле – ул донъяла иң матурҙарҙың һәм күпҡырлыларҙың береһе. Тыуған телебеҙҙе һаҡларға һәм үҫтерергә, тарихыбыҙға тоғро булырға һәм уның сығанаҡтарына хөрмәт менән ҡарарға тейешбеҙ, — тип иҫәпләй Амур Хәбибуллин.
Башҡортостан Республикаһының Силәбе өлкәһендәге вәкиллегенән рәхмәт хаттары һәм бүләктәр Үрге Өфәлей ҡала округының депутаттар Йыйылышы рәйесе урынбаҫары Елена Большаковаға, Силәбе өлкәһе йәмәғәт ойошмаһының Үрге Өфәлей бүлексәһе рәйесе Фәнүзә Зариповаға, Ҡоролтай активистарына һәм байрам ойоштороусыларына тапшырылды.
Тантананы Башҡорт дәүләт филармонияһының йәш артистары – бейеүсе Ильяс Ҡарабулатовтың, йырсы Тимур Рамазановтың, ҡурайсы Илнур Хибәтуллиндың сығыштары биҙәне.


text:
Өфөлә социаль туризм мәсьәләләре буйынса беренсе бөтә Рәсәй форумы асыласаҡ
Өфөлә 15 декабрҙә социаль туризм мәсьәләләре буйынса беренсе бөтә Рәсәй форумы асыла. Баш ҡаланың Конгресс-холына илдең төрлө төбәктәренән 200-ҙән ашыу ҡатнашыусы йыйылған. Улар араһында федераль үҙәк вәкилдәре, сит илдәрҙән туризм өлкәһендәге халыҡ-ара эксперттар ҙа бар.
Бынан тыш, форум эшендә Башҡортостандың министрлыҡ һәм ведомство етәкселәре, республиканың муниципаль берәмек башлыҡтары, Рәсәй Федерацияһы субъекттарының йәмәғәт ойошмалары һәм бизнес өлкәһе, мәғариф һәм ғилми учреждениелары вәкилдәре ҡатнашасаҡ.
Иҫегеҙгә төшөрәбеҙ, сара Башҡортостан Республикаһы Хакимиәте башланғысы менән ойошторола, төп ойошторусы булып Туризм буйынса федераль агентлыҡ сығыш яһай.
Форумдың тәүге көнөндә бер нисә сара үткәреләсәк: «Рәсәй Федерацияһында социаль туризмды үҫтереү. Проблемалар һәм уларҙы хәл итеү юлдары» темаһына пленар ултырыш; Туризм буйынса федераль агентлыҡ менән Башҡортостан Республикаһы Хөкүмәте араһында туризм өлкәһендә хеҙмәттәшлек итеү тураһында килешеүгә ҡул ҡуйыу; «Рәсәй Федерацияһында эске һәм ситтән килеү туризмын үҫтереү (2011-2018 йылдар)» федераль маҡсатлы программаны тормошҡа ашырыу мәсьәләләре буйынса төбәк-ара кәңәшмә; Башҡортостанда туризмды үҫтереүҙә күрһәткән хеҙмәттәр өсөн федераль һәм республика наградаларын тапшырыу тантанаһы; Башҡортостан Республикаһының Волга буйы федераль округында Рәсәй Федерацияһы субъекттарының туризм өлкәһендә хеҙмәттәшлек итеүе тураһындағы килешеүҙә ҡатнашыусылар иҫәбенә рәсми рәүештә инеү тантанаһы.
Башҡортостан Республикаһының Эшҡыуарлыҡ һәм туризм буйынса дәүләт комитетынан хәбәр итеүҙәренсә, икенсе көнөндә форум сиктәрендә саралар Өфөнөң «Йәшел сауҡалыҡ» шифаханаһы биләмәһендә дауам итәсәк. Федераль һәм республика киң мәғлүмәт саралары, шулай уҡ төбәктәрҙең туризм индустрияһы вәкилдәре өсөн күсмә сессия ойоштороласаҡ.
Шулай уҡ форум сиктәрендә туризмды үҫтереү өлкәһендәге төрлө мәсьәләләр буйынса түңәрәк өҫтәлдәр һәм семинарҙар үтәсәк. Сарала ҡатнашыусылар һәм ҡунаҡтар өсөн мәҙәни программа ла ҡаралған.
Конгресс-холл фойеһында Башҡортостандың туристик-рекреацион мөмкинлектәре күргәҙмәһе эшләй.
Республикала социаль туризмды үҫтереү программаһы ағымдағы йылдың апрель айында әҙерләнде һәм ҡабул ителде. Был проект бөгөнгө көндә тик Башҡортостанда ғына эшләп килә.


text:
Булат Солтангәрәев исемендәге уҡыусылар премияһына конкурс иғлан ителде
ӨФӨ, 2015 йыл, 4 февраль. /«Башинформ» мәғлүмәт агентлығы, Ләйлә Аралбаева/.
«Йәшлек» гәзите һәм Солтангәревтар ғаиләһе Булат Солтангәрәев исемендәге ижади конкурс иғлан итте.
Бәйге мәктәптә уҡыусы һәләтле егет һәм ҡыҙҙарҙы дәртләндереү, уларҙы маҡсатлы тормошҡа ынтылыш уятыу маҡсатында ойошторола.
— Конкурстың шарттарына ярашлы, премияға Башҡортостан мәктәптәрендә уҡыған, республика, Рәсәй, халыҡ-ара олимпиадала һәм конкурстарҙа еңгән, ижади ҡарашлы, күп яҡлы һәләткә эйә булған 10-11-се класс уҡыусылары дәғүә итә ала. Улар «Йәшлек» гәзитендә илһөйәр, телһөйәр рухлы, туған халҡының, йәштәрҙең киләсәген күҙаллаусы, уларҙың проблемаһын күтәреүсе һәм унан сығыу юлдарын күрһәтеп, киләсәккә бурыстар билдәләүсе мәҡәлә баҫтырырға тейеш, — тип хәбәр итте республика Журналистар союзының яуаплы секретары Фәнил Ҡоҙаҡаев.
Премияға дәғүә итеүселәрҙең мәҡәләләре 15 майға тиклем ҡабул ителәсәк. Уҡыусыларға шулай уҡ тултырылған анкета, паспорт мәғлүмәттәрен, үҙе яулаған диплом, Маҡтау ҡағыҙҙары, ижади эштәренең күсермәһен почта йәки электрон ысул менән редакцияға ебәрергә кәрәк. Лауреаттар 22 майҙа билдәләнәсәк, премия Һуңғы ҡыңғырау көнөндә биреләсәк.
Беренсе, икенсе, өсөнсө премияға лайыҡ булыусыларға лауреат исеме бирелә һәм 15, 10, 5 мең һум күләмендә аҡса тапшырыласаҡ. Мәҡәләләрҙе ошо адрес буйынса ебәрергә мөмкин: 450079, Өфө ҡалаһы, Октябрҙең 50 йыллығы урамы, 13, 8-се ҡат, «Йәшлек» гәзите редакцияһы, электрон почта – ye02@yandex.ru. Өҫтәмә мәғлүмәттәр гәзиттең сайтында һәм «Бәйләнештә» селтәрендәге төркөмдә бирелгән.
Булат Солтангәрәев – милләтебеҙҙең аҡыллы, алдынғы ҡарашлы, итәғәтле, белемле, илһөйәр рухлы егете ине. Илебеҙҙе хәстәрләп, уға яҡты киләсәк юрап йәшәне, һәр яҡтан файҙалы булырға тырышты. Төрлө кимәлдәге фәнни-ғәмәли конференцияларҙа ҡатнашты, олимпиадаларҙа еңелеү белмәне. Спортҡа ла маһир булды ул. Үкенескә күрә, бынан дүрт йыл элек көтөлмәгән фажиғә 17 йәшлек Булаттың ғүмерен өҙҙө.


text:
Башҡортостан Торлаҡ-коммуналь хужалығы дәүләт мәғлүмәт системаһында теркәлгән йорттар һаны буйынса Рәсәйҙә алтынсы урында Фото: Олег Яровиков
Башҡортостан Торлаҡ-коммуналь хужалығы дәүләт мәғлүмәт системаһында теркәлгән йорттар һаны буйынса Рәсәйҙә алтынсы урында
Башҡортостан Торлаҡ-коммуналь хужалығы дәүләт мәғлүмәт системаһында теркәлгән йорттар һаны буйынса Рәсәйҙә алтынсы урында Фото: Олег Яровиков
ӨФӨ, 2016 йыл, 18 апрель. /«Башинформ» мәғлүмәт агентлығы, Галина Бахшиева/.
Башҡортостан Торлаҡ-коммуналь хужалығы дәүләт мәғлүмәт системаһында теркәлгән йорттар һаны буйынса Рәсәй төбәктәре араһында алтынсы урын биләне.
Рейтингта беренсе урынды Белгород өлкәһе алды, унда 5170 йорт теркәлгән, йәғни пландан 100 процент. Артабан Киров һәм Мурманск өлкәләре, Ҡалмыҡстан һәм Тула өлкәһе килә. Башҡортостанда иһә 18 129 күп фатирлы йорттарҙан Торлаҡ-коммуналь хужалығы дәүләт мәғлүмәт системаһында 14 650 йорт теркәлгән, йәғни планлаштырылғандан 81 процент.
Башҡортостандың Торлаҡ һәм төҙөлөш өлкәһендә күҙәтеү буйынса дәүләт комитетының матбуғат хеҙмәтендә билдәләүҙәренсә, рейтинг системаға индерелгән объекттарҙың процент нисбәте һәм күп фатирлы йорттарҙың дөйөм һаны буйынса төҙөлә.


text:
«Өфө» аэропорты “Ҡунаҡсыллыҡ индустрияһының алтын бренды” наградаһын алды
“Өфө” Халыҡ-ара аэропорты” асыҡ акционерҙар йәмғиәте ҡунаҡханаһы базаһында эшләүсе “Өфө-Транзит” тренинг-отеле Өфөлә “Ҡунаҡсыллыҡ индустрияһы-2009” VI махсус күргәҙмәһе сиктәрендә үткән “Ҡунаҡсыллыҡ индустрияһының алтын бренды” төбәк-ара конкурсында еңеүсе сертификатын яуланы. Тренинг-отелгә наградалар – иҫтәлекле кубок һәм миҙал – “Иң яҡшы маркетинг сәйәсәте” номинацияһында тапшырылды.
Конкурс “Башҡортостан күргәҙмә компанияһы” сикләнгән яуаплылыҡтағы йәмғиәте тарафынан ойошторолдо. Унда ҡунаҡхана һәм туристик бизнес менән шөғөлләнеүсе ҙур предприятиелар һәм ойошмалар, шулай уҡ бизнес-хеҙмәтләндереү ҙә күрһәтеүсе фирмалар ҡатнашты.
“Өфө” Халыҡ-ара аэропорты” акционерҙар йәмғиәтенән хәбәр итеүҙәренсә, предприятиеның ҡунаҡхана хеҙмәткәрҙәренең Өфө дәүләт иҡтисад һәм сервис академияһы студенттарының производство практикаһын ойоштороуҙағы, эске һәм тышҡы баҙарҙарҙа Өфө аэропорты брендын күрһәтеү өсөн шарттар булдырыуҙағы ҡаҙаныштары шулай билдәләнде.


text:
Фото:
Оксана Савченко физик культура өлкәһендә иң яҡшы белгес тип танылды
Фото:
Башҡортостан Президенты Мортаза Рәхимов Өфөнөң Киров районы 18-се балалар һәм үҫмерҙәр олимпия резервы спорт мәктәбе инструкторы Оксана Савченконы физик культура һәм спорт өлкәһендә иң яҡшы белгес исеменә Бөтә Рәсәй конкурсында еңеүе менән ҡотланы.
Ҡотлау телеграммаһында шулай тиелә:
«Хөрмәтле Оксана Владимировна!
Һеҙҙе физик культура һәм спорт өлкәһендә иң яҡшы белгес исеменә Бөтә Рәсәй конкурсында “Яраҡлашыу спорты” төркөмө буйынса “Йыл спортсыһы” номинацияһында еңеүегеҙ менән ихлас ҡотлайым!
Беҙ Һеҙҙең юғары ҡаҙаныштарығыҙ менән ғорурланабыҙ һәм Пекиндағы Паралимпия уйындарында, Рио-де-Жанейрола донъя чемпионатында данлы еңеү традицияларығыҙ киләһе йылдарҙа ла дауам ителер, тип ышанабыҙ.
Һеҙгә ысын күңелдән ныҡлы сәләмәтлек, именлек һәм бәхет, тыуған Башҡортостаныбыҙ һәм бөтә Рәсәй даны хаҡына яңынан-яңы спорт уңыштары теләйем!
Башҡортостан Республикаһы Президенты М. Рәхимов».


text:
Өфөлә Ғабдулла Туҡайҙың әҫәрҙәре буйынса фильм төшөрөүгә әҙерлек башланды
ӨФӨ, 2016 йыл, 26 ғинуар. /«Башинформ» мәғлүмәт агентлығы, Ләйлә Аралбаева/.
Өфөлә танылған татар шағиры Ғабдулла Туҡайҙың әҫәрҙәре буйынса фильм төшөрөүгә әҙерлек башланды. «Р.И.Продакшн» киностудияһы социаль селтәрҙәрҙә Туҡайҙың ижадына битараф булмаусылар өсөн конкурс иғлан итте һәм персонаждарҙың эскизын, һыҙмаһын, һүрәттәрен ебәреүҙәрен һорай.
Киностудияның етәксеһе, билдәле режиссер һәм кинооператор Рияз Исхаҡов хәбәр итеүенсә, ул уйын фильмын төшөрөргә ниәтләй. Әлеге мәлдә сценарий ғына бар. Режиссер «Шүрәле» һәм «Һыу инәһе» поэмаларын, шулай уҡ бер нисә шиғырҙы һайлап алған. Шиғырҙарҙың тексы үҙгәрешһеҙ ҡаласаҡ, улар тематик яҡтан бер-береһе менән бәйле буласаҡ.
«Быға тиклем ошо тема өҫтөндә эшләгәйнек — атайым, актер Марат Исхаҡов Өфөнөң Дим районындағы күлдә Шүрәле ролендә уйнаны. Әлегә проекттың йөкмәткеһе хаҡында һүҙ йөрөтөү иртәрәк, сөнки күп нәмәнең үҙгәреүе ихтимал», — тип һөйләне Рияз Исхаҡов.
«Р.И.Продакшн» киностудияһы финанслау мәсьәләһе менән дә шөғөлләнә, проект өсөн инвесторҙар эҙләй.


text:
Пенсияларҙы ҡушма финанслау программаһында 100 меңдән ашыу кеше ҡатнаша
Пенсияларҙы ҡушма финанслау дәүләт программаһы ике йыл инде ғәмәлдә. Ошо ваҡыт эсендә республикабыҙҙан 102 меңдән ашыу кеше үҙ пенсия тупланмаһын арттырыу мөмкинлеге менән файҙаланды. Башҡортостанда был программала ҡатнашыусы граждандарҙың дөйөм түләүҙәр суммаһы 160 миллион һумдан ашыу тәшкил итте.
Рәсәй Пенсия фондының БР буйынса бүлексәһе матбуғат хеҙмәтенән хәбәр итеүҙәренсә, 2009 йылда кәмендә 2000 һум ирекле страховка взносы түләгән программала ҡатнашыусы граждандарҙың индивидуаль айырым иҫәптәренә дәүләт 85,8 миллион һум аҡса күсерҙе.
Ирекле страховка взностары индереп, граждандар үҙҙәренең буласаҡ пенсияһын арттырыу ғына түгел, шулай уҡ йыл һайын һалымды тотоп ҡалыу иҫәбенә средстволарҙың бер өлөшөн ҡайтара ла ала.
Программала ҡатнашыу шарттары менән Пенсия фонды сайтында танышырға һәм документтар тултырырға мөмкин. Ошонда уҡ Программа сиктәрендә взностар күсереү өсөн Һаҡлыҡ банкының төбәк бүлексәләре реквизиттары менән түләү квитанциялары бланкалары урынлаштырылған.
Ентекле мәғлүмәтте тәүлек әйләнәһенә 8-800-505-55-55 телефоны аша бушлай шылтыратып белешергә мөмкин.


text:
23 июлдә Белоретта күсемһеҙ милеккә хоҡуҡтарҙы дәүләт теркәүе мәсьәләләре буйынса граждандарҙы ҡабул итеү үткәрелә
Йома, 23 июлдә, Белоретта күсемһеҙ милеккә хоҡуҡтарҙы теркәү һәм күсемһеҙ милекте һатыу-һатып алыу менән бәйле килешеүҙәр мәсьәләләре буйынса граждандарҙы ҡабул итеү үткәрелә.
Халыҡты Дәүләт теркәүе, кадастр һәм картография федераль хеҙмәтенең БР буйынса Идаралығының Белорет буйынса бүлексәһе начальнигы – БР дәүләт теркәүсеһе Яппарова Эльвира Ишбулды ҡыҙы ҡабул итә.
Ҡабул итеү ваҡыты — сәғәт 9-ҙан 12-гә тиклем.
Адресы: Белорет, Ленин урамы, 71.


text:
Өфөлә билдәле йәшәү урыны булмаған кешеләр өсөн «Мәрхәмәтлек акцияһы» ойошторолдо
Өфөлә 2013 йылда тәүге тапҡыр «Мәрхәмәтлек акцияһы» хәйриә рейды үткәрелде. Сараны ойоштороусы булып билдәле йәшәү урыны бумаған кешеләргә ярҙам күрһәтеү буйынса Республика комплекслы үҙәге сығыш яһаны.
Йәшәргә урыны булмаған кешеләр күпләп йыйылған урындарҙы асыҡлау, мохтаждарҙы аҙыҡ-түлек продукттары менән тәьмин итеү, Үҙәк эшләүе хаҡында белгертеү, социаль, психологик, хоҡуҡи һәм мәғлүмәти ярҙам күрһәтеү сараның төп маҡсаты булып тора.
«Мәрхәмәтлек акцияһы» барышында мохтаждар аҙыҡ-түлек тупланмаһы һәм өҫкө кейем менән тәьмин ителде, тип хәбәр иттеләр БР Хеҙмәт һәм халыҡты социаль яҡлау министрлығының матбуғат хеҙмәтенән. Уларға юридик консультация алыу мөмкинлеге тураһында хәбәр иттеләр, шәхесте раҫлаусы документтарҙы тергеҙеү һәм тейешле социаль учреждениеларға урынлашыу өсөн нимәләр эшләргә кәрәклеген аңлаттылар. Бынан тыш, мохтаждарға медицина ярҙамы күрһәтелде, ҡайһы бер дарыу препараттары бирелде.


text:
Мәләүез районының йәш ғаиләләренә торлаҡ алыуға сертификаттар тапшырылды
Мәләүез районы хакимиәтендә йәш ғаиләләргә торлаҡ һатып алыуға йәки шәхси йорт төҙөүгә социаль түләүҙәр таныҡлығын тапшырыу тантанаһы уҙҙы. Дөйөм 14,5 миллион һумдан ашыу суммаға сертификаттарҙы 2011-2015 йылдарға «Торлаҡ» федераль маҡсатлы программаһының «Йәш ғаиләләрҙе тәьмин итеү» ярҙамсы программаһында ҡатнашыусы 33 ғаилә алды.
Йәш ата-әсәләргә документтарҙы Мәләүез районы хакимиәте башлығы Мәлик Вәхитов тапшырҙы.
— Рәсәй Федерацияһы, Башҡортостан Республикаһы, район бюджетынан бүленгән аҡсалар ярҙамында йәш ғаиләләр үҙҙәренең торлаҡ шарттарын яҡшырта алды. Быйыл ауыл ерендә йәшәүсе 10 ғаиләгә 8 миллион һумдан ашыу ярҙам күрһәтелде. Программаны тормошҡа ашыра башлағандан алып – 2003-2012 йылдарҙа – 544 йәш ғаилә төрлө күләмдә дәүләт ярҙамы алды. Беҙ үҙ яғыбыҙҙан иң мөһим мәсьәләләрҙе хәл итеүҙә хәлебеҙҙән килгәнсә ярҙам итәбеҙ, атап әйткәндә, торлаҡ мәсьәләләрендә, — тине район башлығы.
Квадрат метрҙар менән тәьмин итеү – йәш ғаиләләр һәм уларҙың балаларына социаль ярҙам итеүҙең берҙән-бер сараһы түгел. Һуңғы йылдарҙа мәктәпкәсә белем биреү учрежденияларында урындар етмәү мәсьәләһен хәл итеүҙә алға китештәр бар. Бер нисә балалар баҡсаһы, элек уларҙа төрлө ойошмалар урынлашҡайны, капиталь ремонттан һуң үҙенең тура тәғәйенләнеше буйынса файҙаланыла. Һәм был эш дауам ителә. Бынан тыш, балалар баҡсаһы шәкәр заводы ҡасабаһында ла төҙөлә, тип хәбәр итте Мәләүез районы хакимиәтенең мәғлүмәт-аналитика бүлеге баш белгесе Юлиә Мырҙабулатова.


text:
Киҫкен вируслы респиратор инфекция менән ауырыусылар иҫәбе 47 процентҡа артты
Ғинуарҙың икенсе аҙнаһында Башҡортостанда киҫкен вируслы респиратор инфекция менән 10 921 кеше ауырый башлаған. Сир йоҡторғандарҙың 70 проценты — 14 йәшкә тиклемге балалар, тип хәбәр иттеләр Роспотребнадзорҙың Башҡортостан буйынса идаралығында. Үткән аҙна менән сағыштырғанда ауырыусылар иҫәбе 47 процентҡа артҡан. Шул уҡ ваҡытта ул күп йыллыҡ уртаса күрһәткестән 37,9 процентҡа түбән булып ҡала. Грипп осраҡтары теркәлмәгән.
Республиканың баш ҡалаһында бер аҙнала вируслы инфекция менән ауырыусылар иҫәбе 2,4 процентҡа артҡан. Шул уҡ мәлдә эпидемиологтар 3-6 һәм 7-14 йәштәгеләр араһында вируслы инфекция менән ауырыу кимәленең 6,7 һәм 48,8 процентҡа кәмеүен билдәләй. Өфөлә киҫкен вируслы респиратор инфекция менән ауырыу кимәле эпидемик сиктән 56,6 процентҡа түбән.


text:
Ҡурған өлкәһе башҡорттары милли йолаларҙы һаҡлай
ӨФӨ, 2014 йыл, 21 ноябрь. /«Башинформ» мәғлүмәт агентлығы, Арина Рәхимҡолова/.
Өфөлә Ҡурған башҡорттары мәҙәниәте көндәре сиктәрендә «Ҡурған башҡорттары: тарих, хәҙерге заман һәм үҫеш перспективалары» тигән түңәрәк өҫтәл үтте. Форум эшендә Бөтә донъя башҡорттары ҡоролтайы башҡарма комитеты ағзалары, республиканың йәмәғәтселек һәм дәүләт органдары вәкилдәре ҡатнашты.
«Бөтә донъя башҡорттары ҡоролтайы (конгресы)» башҡарма комитеты рәйесе Румил Аҙнабаев үҙ сығышында билдәләүенсә, милли йолаларҙы һәм мәҙәниәтте һаҡлап ҡалыу беҙҙең республика өсөн бик мөһим. Уның әйтеүенсә, уҙғарылған Мәҙәниәт көндәренә юғары ҡыҙыҡһыныу бындай осрашыуҙарҙың кимәлен күрһәтә. Бөгөн Ҡурған өлкәһе һәм Башҡортостан дәүләт һәм муниципаль органдары тарафынан мәҙәниәтте, телде, башҡорт халҡының йолаларын һаҡлап ҡалыу һәм үҫтереү буйынса байтаҡ эштәр башҡарыла.
Төбәктәр араһында сауҙа-иҡтисади өлкәлә, мәҙәниәт, мәғариф һәм фән тармаҡтарында тығыҙ эшмәкәрлек алып барыла. Башҡортостан һәм Ҡурған өлкәһе араһында ғәмәлдәге булған Килешеүҙе тормошҡа ашырыу сиктәрендә республиканың художество үҙешмәкәрлек коллективтары дуҫ булған төбәккә гастролдәр менән сыға, фестивалдәрҙә, конкурстарҙа һәм башҡа сараларҙа ҡатнаша. Йыл һайын һабантуйҙар, Башҡорт мәҙәниәте көндәре, конференциялар уҙғарыла.
Ҡурған өлкәһенең Сафакүл районы башлығы Рәшит Хайрнасов, ҡабул ителгән бөтә сараларға ҡарамаҫтан, өлкәлә башҡорттарҙың һаны кәмей – йәшәүселәр илдең төньяҡ төбәктәренә күсеп китә, тип өҫтәне. Түңәрәк өҫтәлдә ҡатнашыусылар шулай уҡ Ҡурған өлкәһе ҡалаларында һәм райондарында туған башҡорт телен, милли йолаларҙы һаҡлап ҡалыу һәм үҫтереү буйынса эштәрҙең етерлек кимәлдә алып барылмауын билдәләне.
Килеп тыуған хәлгә фекер алышып, йыйылғандар туғандаш өлкә райондары өҫтөндә республика райондары һәм ҡалаларының шефлыҡ итеүен яңынан тергеҙергә тәҡдим индерҙе. БР Мәғарифты үҫтереү институтына Ҡурған өлкәһе мәктәптәрендә башҡорт теле һәм әҙәбиәте уҡытыусыларының оҫталыҡ кластарын ойошторорға кәңәш ителде. Шулай уҡ өлкәләге туған тел уҡытыусыларына әҙерлек һәм ҡайтанан әҙерлек уҙғарырға тәҡдим иттеләр.


text:
Һөнәрселек училищелары уҡыусылары һәм мастерҙары араһында иң яҡшы умартасы һайланасаҡ
7-8 июндә Иглиндың 95-се һөнәрселек училищеһы базаһында «Умартасы» һөнәре буйынса белем алған уҡыусыларҙың һәм уҡыу йорттары мастерҙарының республика һөнәри оҫталыҡ олимпиадаһы үткәрелә.
Республика балалар (үҫмерҙәр) техник ижад үҙәгендә әйтеүҙәренсә, уҡыусылар араһында һөнәри әҙерлек сифатын күтәреү, уларҙың оҫталығын асыҡлау, белгестәр әҙерләү өлкәһендә тәжрибә уртаҡлашыу, йәштәр араһында хеҙмәттең алдынғы технологияларын һәм культураһын пропагандалау – уның төп маҡсаты.
Олимпиада теоретик һәм практик эштәр башҡарыуҙы үҙ эсенә ала. Теоретик өлөшө профессиональ цикл предметтары буйынса үткәрелә һәм тестарҙан тора.
Еңеүселәргә БР Мәғариф министрлығының дипломдары һәм ҡиммәтле бүләктәр тапшырыласаҡ.


text:
Фото:
Башҡортостан делегацияһы Бакула халыҡ-ара форумда ҡатнашасаҡ
Фото:
Башҡортостан Республикаһы рәсми сәфәр менән Әзербайжан Республикаһында. Делегацияны БР Хөкүмәте Премьер-министры урынбаҫары Салауат Сәғитов етәкләй. Бөгөн, 23 июндә, Габала ҡалаһында республика вәкилдәре «Төбәк-ара хеҙмәттәшлек: яңы үҫеш башланғыстары» бишенсе Рәсәй-Әзербайжан форумында ҡатнаша. Шулай уҡ уның эшендә «ШОС БРИКС Өфө 2015» офис-төркөмө» автономиялы коммерция булмаған ойошмаһы директоры Руслан Мирсаяпов ҡатнаша. Тикшереүҙәр нигеҙенә Рәсәй һәм Әзербайжандың төбәк-ара хеҙмәттәшлек үҫеше, хеҙмәттәшлектең килешеү-хоҡуҡи базаһын киңәйтеү һәм камиллаштырыу, инвестицияларҙың үҙ-ара яҡлау һәм дәртләндереү тураһында мәсьәләләр инәсәк. Энергетика һәм транспорт өлкәләрендә үҙ-ара эш итеүҙе үҫтереү буйынса диалог ауыл хужалығында дауам итәсәк. Шулай уҡ төбәктәрҙең уртаҡ инвестиция проекттары, илдәрҙең бизнес-берләшмәләре менән танышыу һәм уларҙың бер-береһе эшмәкәрлегенә ҡыҙыҡһыныуҙы арттырыу, гуманитар өлкәлә хеҙмәттәшлекте үҫтереү мәсьәләләре тикшереләсәк. Рәсәй Федерацияһы Төбәк үҫеше министрлығы һәм Әзербайжан Республикаһы Иҡтисад һәм сәнәғәт министрлығы араһында үҙ-ара килешеү тураһында Меморандумға ҡул ҡуйыу планлаштырыла. Уны тормошҡа ашырыу ике ил төбәктәре араһында сауҙа-иҡтисади һәм инвестицион хеҙмәттәшлекте үҫтереүгә тәьҫир итәсәк.
Салауат Сәғитов «Әзербайжан һәм Рәсәйҙең инвестиция хеҙмәттәшлеге» темаһы буйынса түңәрәк өҫтәл эше сиктәрендә Башҡортостанда инвесторҙарға ярҙам итеү саралары, республика инвесторҙары өсөн проекттарҙы оҙатыу механизмдары һәм закондар сығарыу гарантиялары тураһында һөйләйәсәк. Шулай уҡ республика Премьер-министры урынбаҫары «Әзербайжан һәм Рәсәй араһында гуманитар өлкәлә төбәк-ара бәйләнештәрҙе үҫтереү перспектива йүнәлештәре» түңәрәк өҫтәл эшендә Башҡортостандың социаль-иҡтисади һәм мәғариф-мәҙәни потенциалын тәҡдим итәсәк. Эшсе төркөм ағзалары Әзербайжан Республикаһына Башҡортостан Республикаһы рәсми делегацияһының алдағы көҙгө сәфәрен әҙерләү өсөн Баку ҡалаһына барасаҡ, тип хәбәр итте «ШОС БРИКС Өфө 2015» офис-төркөмө» автономиялы коммерция булмаған ойошмаһының матбуғат хеҙмәте һәм киң коммуникациялар департаменты әйҙәүсе белгесе Елена Арямнова.
Бишенсе Рәсәй-Әзербайжан форумы ойоштороусылары – Рәсәй Федерацияһы Төбәк үҫеше министрлығы һәм Әзербайжан Республикаһы Иҡтисад һәм сәнәғәт министрлығы.


text:
Республика парламентарийҙары Конституцияға төҙәтмәне өсөнсө уҡыуҙа ҡараясаҡ Фото: Олег Яровиков
Республика парламентарийҙары Конституцияға төҙәтмәне өсөнсө уҡыуҙа ҡараясаҡ
Республика парламентарийҙары Конституцияға төҙәтмәне өсөнсө уҡыуҙа ҡараясаҡ Фото: Олег Яровиков
Республика парламенты депутаттары пленар ултырышта 40-лаған закон проекты ҡараясаҡ. Башҡортостан Дәүләт Йыйылышының сираттағы ултырышы 27 февралгә билдәләнгән, президиум көн тәртибен раҫланы.
«Хөкүмәт сәғәте» сиктәрендә 2013 йыл өсөн эске эштәр органдары эшмәкәрлегенәң төп һөҙөмтәләре тураһында отчетты республика хоҡуҡ һаҡлау ведомствоһының башлығы Михаил Закомалдин тәҡдим итәсәк.
Өсөнсө уҡыуҙа депутаттар Башҡортостандың Төп законына үҙгәрештәр һәм өҫтәмәләрҙе ҡараясаҡ.
— Конституцияға үҙгәрештәр власть органдарының ҡарарҙар ҡабул итеүендә граждандарҙың яңы ҡатнашыу формаһын индерә. Бындай форма йәмәғәттең фекер алышыуы булыуы мөмкин, ул ҡануниәтте әҙерләүҙә һәм камиллаштырыуҙа халыҡты йәлеп итергә мөмкинлек бирәсәк, — тип аңлатты журналистарға ултырыш һуңында республика парламенты спикеры Константин Толкачев. — Проект, мотлаҡ рәүештә Дәүләт Йыйылышында ҡараласаҡ, граждандарға закон проектын тәҡдим итергә хоҡуҡ биреүсе, граждандарҙың закондар инициативаһын ҡарай. Республиканың Конституция суды менән индерелгән закон проекты шулай уҡ республиканың иң юғары вазифалы кешеһе вазифаһын «Глава Республики Башкортостан» тип үҙгәртеп атауҙы ҡарай.
Константин Толкачев республиканың Административ хоҡуҡ боҙоуҙар тураһында кодексына корректировка тураһында һөйләне. Тәҡдим ителгән үҙгәртеүҙәрҙең береһе – транспорт сараны махсус туҡтау урынына алып барыу, уларҙы һаҡлау һәм кире ҡайтарыу тәртибе менән бәйле.
Административ хоҡуҡ боҙоуҙар тураһында кодексҡа үҙгәртеүҙәр күп фатирлы йорттарҙа йәшәргә яраҡһыҙ бүлмәләрҙең планын үҙгәртеүгә штраф һалыуҙы ҡарай. Константин Толкачев әйтеүенсә, бер нисә субъектта быға оҡшаш планды алмаштырыу биналарҙың емерелеүенә алып килде.
Баланы уллыҡҡа йәки тәрбиәгә алған граждандар, шулай уҡ, Рәсәйҙең Хеҙмәт Геройы исемен йөрөтөүсе кешеләр бушлай юридик консультацияға хоҡуҡлы буласаҡ. Депутаттар «Бушлай юридик ярҙам тураһында»ғы законға эләгеүсе граждандарҙың исемлеген киңәйтергә планлаштыра.
Алдағы ултырышта «Башҡортостан Республикаһы территорияһында урынлашҡан күп фатирлы йорттарҙағы дөйөм милеккә капиталь ремонт үткәреүҙе ойоштороу тураһында» Башҡортостан Республикаһы законына үҙгәртеүҙәр индереү тураһында»ғы БР закон проектында эште тамамларға планлаштыра.
Бынан тыш, уҙасаҡ ултырыштың көн тәртибенә Дәүләт Думаһына закондар инициативаһы инә.


text:
Инвалидтар еңел автомобилдәрҙе үҙ милкенә аласаҡ
Рәсәй Федерацияһы Хөкүмәте 2010 йылдың 12 июлендә 508-се һанлы "Еңел автомобилдәрҙе шәхси милеккә тапшырыу тураһында" ҡарар сығарҙы. Унда РФ субъекттарына инвалидтарға медицина күрһәтмәләре буйынса 2005 йылдың 1 ғинуарына тиклем бирелгән еңел автомобилдәрҙе үҙҙәренә шәхси милеккә тапшырырға тәҡдим ителеүе тураһында әйтелә.
Транспорт тапшырыу инвалидтарҙың шәхси ғаризалары буйынса үткәреләсәк, тип билдәләнгән. РФ Эске эштәр министрлығы менән берлектә РФ Һаулыҡ һаҡлау һәм социаль үҫеш министрлығы тапшырылырға тейешле автомобилдәргә документтар юллау тәртибен билдәләйәсәк. Автомобилдәр тапшырыу сараларын үткәреү РФ Һаулыҡ һаҡлау һәм социаль үҫеш министрлығы һәм Дәүләт милкенә идара итеү буйынса федераль агентлыҡҡа йөкмәтелгән.


text:
Медицина хеҙмәтләндереүенә ялыуҙар артты
Быйыл беренсе кварталда медицина ярҙамы күрһәтеүгә нигеҙле ялыуҙар һаны артты. Был турала мотлаҡ медицина страховкаһы системаһында страховкаланыусыларҙың хоҡуҡтарын яҡлау буйынса Координация ултырышында БР Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов хәбәр итте.
— Беренсе кварталда граждандарҙан РФОМС-ҡа килгән 1387 мөрәжәғәттән медицина ярҙамы күрһәтеүгә ялыуҙар 11 процент тәшкил итте, — тине вице-премьер. — Уларҙың 62 проценты нигеҙле тип танылды.
Республика халҡының дәғүәләре, башлыса, медицина ярҙамы күрһәтеүҙән баш тартыу һәм бушлай медицина ярҙамы күрһәтеү буйынса Дәүләт гарантиялары программаһы сиктәрендә, асылда, бушлай булырға тейешле ярҙам өсөн аҡса алыуҙары менән бәйләнгән. Өфө дауаханаларында хеҙмәтләндереүгә ҡағылышлы ялыуҙар бик күп.
94 мөрәжәғәт судҡа тиклемге тәртиптә ҡаралды, уларҙың барыһы ла ҡәнәғәтләндерелде. Судта дүрт материал ҡаралды, уларҙың икеһе буйынса 270000 һум күләмендә матди зыян ҡайтарылды.
— Бындай мөнәсәбәт граждандарҙы түләүле медицина ярҙамын һайларға йә булмаһа ирекле медицина страховкаһы системаһы монополистарын алырға мәжбүр итә, был мотлаҡ медицина страховкаһы принциптарына ҡырҡа ҡаршы килә, — тине Фидус Ямалетдинов.
Ултырыш барышында Рәсәй һаулыҡ һаҡлау күҙәтеүенең БР буйынса идаралығы һәм Башҡортостанда эшләүсе страховкалау медицина компаниялары вәкилдәре лә сығыш яһаны. Страховкалаусыларҙың эше ҡайһы берҙә тейешле кимәлдә алып барылмауы билдәләнде.
— Беҙҙең төп бурыс — системалы эшләргә өйрәнеү, — тине вице-премьер, страховкалау компаниялары етәкселәренә мөрәжәғәт итеп. — Һеҙ страховкаланыусыларҙың сифатлы медицина ярҙамы алыуға хоҡуғын тәьмин итергә тейешһегеҙ.


text:
Фото:
Дәүләт Думаһы депутаты Павел Качкаев Башҡортостан социаль технологиялар институты студенттары менән осрашты
Фото:
ӨФӨ, 2015 йыл, 12 февраль. /«Башинформ» мәғлүмәт агентлығы, Екатерина Соколова/.
Башҡортостандан Дәүләт Думаһы депутаты Павел Качкаев Башҡортостан социаль технологиялар институтында уҙған Грамоталы ҡулланыусы мәктәбе семинарында ҡатнашты. Парламентарий студенттарҙы торлаҡ-коммуналь хужалыҡ өлкәһендәге эштең нескәлектәре, ҡануниәттәге яңылыҡтар һәм «Берҙәм Рәсәй»ҙең тармаҡ партия проекттарының үҫеше менән таныштырҙы.
— Бөгөн торлаҡ-коммуналь хужалыҡ өлкәһендә 3,5 миллионға яҡын хеҙмәткәр эшләй, улар ил буйынса күп фатирлы йорттарҙағы 2,3 миллиард квадрат метр торлаҡты һәм өс миллиардтан ашыу шәхси йортто хеҙмәтләндерә, — тип хәбәр итте Павел Качкаев. — Ай һайын милекселәр өсөн торлаҡ-коммуналь хеҙмәттәрҙе түләү буйынса 49 миллион квитанция баҫыла. Бынан тыш, илдә торлаҡ фондының 40 проценты капиталь ремонт талап итә. Уны ваҡытында эшләмәгәндә йорттар авария хәлендә ҡаласаҡ һәм йәшәүгә яраҡлы булмаясаҡ.
Торлаҡ-коммуналь тармағындағы закон сығарыу башланғыстары студенттарҙа айырыуса ҡыҙыҡһыныу тыуҙырҙы.
Депутат 2016 йылдан «Торлаҡ-коммуналь хужалығының дәүләт мәғлүмәт системаһы тураһында» Федераль закон көсөнә инәсәк тип белдерҙе. Ул мөлкәт, хеҙмәттәр хаҡы, тарифтар, йыйымдар хаҡындағы мәғлүмәттәрҙе үҙ эсенә алған берҙәм база булдырыуҙы күҙ уңында тота. Шулай итеп, һәр милексенең шәхси кабинеты барлыҡҡа киләсәк, ул унда коммуналь хеҙмәттәр өсөн күпме сумма яҙылғанын, күп фатирлы йорттар менән кемдең идара итеүен белә, дөйөм йыйылышта тауыш бирә ала.
Павел Качкаев торлаҡ-коммуналь хужалыҡ өлкәһендә идара итеүсе компанияларҙы лицензиялау, дәүләт көйләүе һәм уларҙың эшмәкәрлеген баһалау тураһындағы закондың эш принциптарын аңлатты, шулай уҡ Дәүләт Думаһында ҡаралған «Түләү дисциплинаһын арттырыу тураһында» закон проектына туҡталды.
Осрашыу студенттарҙың парламентарийға һорауҙары һәм энергияны һаҡлау буйынса «ЖЕКА» онлайн-уйыны менән тамамланды.


text:
Башҡортостанда икенсел сеймалды ҡабул итеү пункттарының интерактив картаһы эшләй
Экология порталында Башҡортостан Республикаһындағы икенсел ресурстарҙы ҡабул итеү пункттарының яңы интерактив картаһы барлыҡҡа килде.
— Көн һайын көндәлек сүп-сарҙа ҡағыҙ, быяла, алюминий, ПЭТ һәм пластик кеүек ҡиммәтле фракциялар бөтөнләйгә юғала. Улар барыһы ла артабан файҙаланыуға яраҡлы. Күп осраҡта кешеләр уларҙы ҡайҙа тапшырырға белмәй. Әлегә тиклем икенсел сеймал ҡабул итеү һәм эшкәртеү урындары тураһында айырым-айырым мәғлүмәт бирелде, берҙәм мәғлүмәт базаһы булманы. Проблеманың көнүҙәк булыуын белеп, беҙ республика биләмәһендә икенсел ресурстар ҡабул итеү пункттарының интерактив картаһын булдырыу проектын тормошҡа ашыра башланыҡ, — тип хәбәр итте «Башинформ» агентлығына «Тәбиғәт» дәүләт унитар предприятиеһының инженер-экологы Альбина Шәмсетдинова.
Уның әйтеүенсә, әлеге ваҡытта картала икенсел сеймалды эшкәртеү менән шөғөлләнгән 60-тан ашыу предприятие билдәләнгән һәм уларҙың телефондары күрһәтелгән.
Әкренләп карта яңыртыла һәм тулылана барасаҡ. Был эштә карта төҙөүселәр әүҙем ҡулланыусыларҙың һәм ҡыҙыҡһынған кешеләрҙең ярҙамына иҫәп тота.
Уңайлыраҡ булһын өсөн икенсел сеймал төрлө төҫтәр менән төрҙәргә бүленгән: макулатура, быяла, металл, пластик, текстиль. Картала хәүефле ҡалдыҡтар ҡабул итеү пункттары ла билдәләнгән. Был исемлеккә терегөмөшлө лампалар, оргтехника, автомобиль покрышкалары, май һеңгән ҡалдыҡтар һәм аккумулятор батареялары инә.
— Кире бәйләнеш тә ҡаралған. Мәҫәлән, ҡулланыусылар картаны нисек баһалауҙары тураһында яҙып ҡалдыра, мәғлүмәттең дөрөҫлөккә тап килмәүе йәки яңы пункт асылыуы тураһында хәбәр итә ала. Бының өсөн махсус форманы тутырып, уны беҙгә ебәрергә генә кәрәк. Шулай итеп, теләге булған һәр кеше беҙҙең картала булмаған, әммә уға билдәле теләһә ниндәй пункт тураһында мәғлүмәт өҫтәй аласаҡ. Һәр беребеҙ планетаға ябай ғәмәлдәребеҙ менән ярҙам итә ала! Сүп-сарҙы ташламағыҙ, уны эшкәртеүгә тапшырығыҙ. Ә ҡайҙа тапшырырға икәнен беҙҙең интерактив карта әйтер, — ти Альбина Шәмсетдинова.
Эко-порталда тағы ике интерактив проект – һауа торошоноң картаһы менән тәбиғи ҡурсаулыҡтар картаһы уңышлы тормошҡа ашырыла.


text:
Фото:
Өфөлә күсемһеҙ милеккә хаҡтар кәмегән
Фото:
Өфөлә икенсел торлаҡ баҙарында квадрат метрға тәҡдим ителгән уртаса хаҡ 43,5 мең һум тәшкил итә. Бер аҙнала ул 0,2 процентҡа кәмегән.
Бер һәм күп бүлмәле фатирҙар 0,3 процентҡа арзанайған. Ике һәм өс бүлмәлеләр — 0,2 процентҡа.
«Эксперт» күсемһеҙ милек агентлыҡтары селтәре мәғлүмәтенә ярашлы, бөгөнгө көндә иң арзан өс бүлмәле фатир бер миллион һумға тәҡдим ителә. Ул К.Маркс урамында урынлашҡан, майҙаны 45 кавадрат метр. Иң ҡыйбат фатир 16 миллион һум тора. Был Октябрь проспектындағы биш бүлмәле фатирҙың дөйөм майҙаны — 220 квадрат метр.
Бүлмәләр сегментында тәҡдимдең минималь хаҡы – 500 мең һум: Конституция урамы, 10 квадрат метр. Иң ҡыйбатлыһы – Калинин урамында, 24 квадрат метрлыҡ бүлмә 1300 мең һум менән баһалана.
Һатыуға ҡуйылған иң ҡиммәт коттедж 20 миллионға тәҡдим ителә. Ул Михайловкала урынлашҡан, майҙаны — 350 квадрат метр.


text:
Өфө яҙыусыһы китаптарының презентацияһы Парижда үтәсәк
Өфө яҙыусыһы Игорь Савельев Парижға осто: уның исеме «Рус китабы һәм рус телендәге әҙәбиәт көндәре» фестивалендә ҡатнашыу өсөн 24 автор иҫәбендә аталды. Фестиваль 31 ғинуарҙа һәм 1 февралдә Париждың бишенсе округы мэрияһында үтә. Фестиваль сиктәрендә, L’ Aube нәшриәте француз телендә тәржемә итеп сығарған, Рәсәйҙең йәш яҙыусылары китаптарының презентацияһы планлаштырылған, шул иҫәптә Игорь Савельевтың үткән йылдың авгусында һәм ноябрендә сыҡҡан ике китабы – «Бледный город» һәм «Терешкова летит на Марс».
Дүрт автор ҡатнашасаҡ, серияның презентацияһы 31 ғинуарҙа кисен Генрих IV исемендәге Париж Лицейы залында үтә.
Игорь Савельев һәм Ирэн Сокологорская (профессор-русист, «Бледный город» повесын француз теленә тржемә итеүсе) менән ижади осрашыу, «Автор һәм уның тәржемәсеһе» осрашыуҙар серияһы сиктәрендә, 1 февралдә Париждың бишенсе округы мэрияһында уҙасаҡ.
Бынан тыш, Рәсәйҙән йәш авторҙар делегацияһы икенсе майҙансыҡтарҙа сығыш яһаясаҡ: мәҫәлән, бөгөн кис уларҙың китаптарының презентацияһы Librarie du Globe китап магазинында үтә.
Игорь Савельев – яҙыусы, журналист, «Башинформ» агентлығы күҙәтеүсеһе. Әҙәбиәт, сәнғәт һәм архитектура өлкәһендә Шәйехзада Бабич исемендәге Дәүләт йәштәр премияһы лауреаты.


text:
Ҡыжҡылдаҡ
Ҡыжҡылдаҡ ( Ҡалып:Урыҫ.Ку́кша, лат. Perisoreus infaustus) — ҡоҙғондар ғаиләһендәге, турғай һымаҡтар отрядындағы ҡош .
Ҡылыҡһырлама[үҙгәртергә | вики-тексты үҙгәртергә]
Күгәрсендән бәләкәйеәк. Һирәк хәрәкәтсән ҡош. Ағас ботаҡтарында һәи ерҙә йөрөй. Һирәк оса. Дөйөм төҫө ҡара көрән, һарғылт һипкелдәре бар. Яурыны, ҡанат остары ҡара. Ҡанаттарының сите, ҡойроҡ төбө һәм уның ҡырҙары ерән таплы.Башында ҡара көрән бүрке бар. Барабанан бәләкәйерәк булуы менән айырыла. Тауышы яңғырауыҡлы:"кжәәәә-кжәәәә", өҙөк-өҙөк һыҙғыра ла ала:«күүк-күүк».
Тереклек итеүе[үҙгәртергә | вики-тексты үҙгәртергә]
Ылыҫлы урмандарҙа йәшәй.
Туҡланыу һәм үрсеүе[үҙгәртергә | вики-тексты үҙгәртергә]
Ҡарағас, ҡарағай, шыршы орлоҡтары, бөжәктәр менән туҡлана. Шулай уҡ ваҡ кимереүселәр, ваҡ ҡоштар улар һыү йомортҡалары менән дә туҡлана.
Төрҙәштәре[үҙгәртергә | вики-тексты үҙгәртергә]
Выделяют 11 подвидов:
- P. infaustus infaustus
- P. infaustus maritimus
- P. infaustus opicus
- P. infaustus ostjakorum
- P. infaustus rogosowi
- P. infaustus ruthenus
- P. infaustus sakhalinensis
- P. infaustus sibericus
- P. infaustus tkatchenkoi
- P. infaustus varnak
- P. infaustus yakutensis


text:
Башҡортостанда «Бөйөк Еңеүгә тиклем 100 көн» хәйриә марафонында 73 мең һумдан ашыу аҡса йыйылды
ӨФӨ, 2015 йыл, 3 март. /«Башинформ» мәғлүмәт агентлығы, Гөлфиә Акулова/.
Республикала Милләт сәләмәтлеге лигаһы фондынан башланғыс алған «Бөйөк Еңеүгә тиклем 100 көн» хәйриә марафоны дауам итә. Ул 30 ғинуарҙа башланды һәм 9 майҙа тамамлана.
Республикала йәшәүсе ветерандарға ярҙам итеү өсөн тәғәйенләнгән социаль проект сиктәрендә Бөйөк Ватан һуғышы ветерандары өсөн аҡса йыйыу ойошторолған. Хәйриә марафоны иҫәбенә һәм SMS-каналына 73 565 һум аҡса күскән, шуларҙың 13 900-ө — SMS аша.
Ойоштороусылар хәбәр итеүенсә, марафон барышында йыйылған аҡсаға ветерандарға һыу таҙартыу өсөн күсермәле фильтрҙар һатып алына. 27 февралдә фильтрҙарҙың бер өлөшө Башҡортостандың халыҡты социаль хеҙмәтләндереү комплекслы үҙәге етәкселәренә бирелде. Уларҙы артабан республика ҡала һәм райондарында йәшәүсе һуғышта ҡатнашыусыларға тапшырасаҡтар. Аҡсалар ветерандарҙы һауыҡтырыуға ла йүнәлтеләсәк.


text:
Башҡортостанда гастарбайтерҙар артырмы-кәмерме?
Республика хөкүмәте ҡарамағындағы миграция мәсьәләләре буйынса ведомство-ара комиссия ултырышы үтте. Унда ширҡәттәргә 2011 йылда квоталар биреү тәртибе, сит ил эшсе ҡулдарын саҡырыу ҡағиҙәләре ҡаралды.
Шулай уҡ төҙөлөш тармағына ла саҡырылғандар байтаҡ. Ә бына сауҙа, халыҡты көнкүреш хеҙмәтләндереүгә квоталар бермә-бер кәметелгән. Ведомство-ара комиссия ултырышында алдағы йылға квоталар һанын сама менән 19 меңдән билдәләргә ҡарар ителде. Быйыл заявка биреп тә һуңынан баш тартҡан ойошма-ширҡәттәр 2011 йылға заявка бирә алмай.
Татарстандың Һаба районында башҡорт радиоһын тыңлайҙар. Унда Ирәндек тип аталған радиоүҙәктә туған телдә яңылыҡтар программаһы алып барыла, концерттар бирелә. Радионы Һаба районында йәшәүсе милләттәштәребеҙ асып ебәргән.


text:
Михаил Бабич Волга буйында торлаҡ һалыу күләмдәре буйынса Башҡортостанды лидер тип атаны
ӨФӨ, 2014 йыл, 17 октябрь. /«Башинформ» мәғлүмәт агентлығы, Арина Рәхимҡолова/.
Рәсәй Президентының Волга буйы федераль округындағы тулы хоҡуҡлы вәкиле Михаил Бабич Волга буйы федераль округында торлаҡ һалыу күләмдәре буйынса Башҡортостанды лидер тип атаны. Төбәктәрҙә торлаҡ төҙөлөшө мәсьәләләре Һарытауҙа кәңәшмәлә тикшерелде.
Ҡатнашыусылар Рәсәй Президентының майҙағы указдарын үтәү сиктәрендә эконом класлы торлаҡ төҙөү күләмдәрен арттырыу өсөн федераль һәм төбәк кимәлендә ҡабул ителгән сараларҙы тикшерҙе. Михаил Бабич хәбәр итеүенсә, Волга буйында ағымдағы йылдың һигеҙ айында 1 миллион квадрат метр самаһы эконом класлы торлаҡ төҙөлгән. Ул былтырғы кимәлдән 55 процентҡа күберәк.
— Һуңғы ваҡытта ҡабул ителгән иң мөһим сара – ул Төҙөлөш һәм торлаҡ-коммуналь хужалығы министрлығының бөгөн аныҡ ҡына итеп эконом класлы торлаҡты билдәләй алырлыҡ бөтә норматив-хоҡуҡи базалар пакетын әҙерләүе. Хәҙер хаҡтарҙы билдәләргә ҡалды. Дәүләт-шәхси уҙаҡташлыҡ варианттарын тәьмин итеүгә берҙәм алымдар барлыҡҡа килде. Ул төбәктәрҙә эштәрҙе етди яйға һалырға мөмкинлек бирҙе, — тине тулы хоҡуҡлы вәкил.
Михаил Бабич шулай уҡ, РФ субъекттары бөгөн Төҙөлөш министрлығы, Торлаҡ төҙөлөшө үҫешенә булышлыҡ итеү фонды менән үҙ-ара эш итә, шулай уҡ торлаҡ төҙөлөшөндә төҙөүселәр менән бергәләп ҡатнашып ер участкаларына, инженер инфраструктураһы төҙөлөшөнә үҙ аукциондарын уҙғара, тип билдәләне.
— Был дәүләт өлөшө эконом класс критерийҙарына һәм параметрҙарына тиклем торлаҡҡа хаҡтарҙы кәметеү өсөн тәғәйенләнгән. Төрлө төбәктәрҙә ул төрлөсә, әммә дөйөм алғанда ул 30 мең һумға тиклем буласаҡ. Ул беҙ эконом класҡа индергән торлаҡ, — тип белдерҙе тулы хоҡуҡлы вәкил.
Михаил Бабичтың әйтеүе буйынса, торлаҡ һалыу күләмдәре буйынса Башҡортостан (1,5 миллионн квадрат метр) округта лидер булып тора, Татарстанда ла оҡшаш күрһәткес. Торлаҡ осһоҙ булһын өсөн, дәүләт власы органдарына уның хаҡын кәметеү буйынса саралар ҡабул итеү мөһим. Шунлыҡтан «Рәсәй ғаиләһе өсөн торлаҡ» программаһы ғәмәлгә ашырыла, торлаҡ-төҙөлөш кооперативтарына дәүләт ярҙамы күрһәтелә, «голланд» тип аталған аукциондар уҙғарыла, унда еңеүселәр айырым граждандар категорияһына, Рәсәй Төҙөлөш министрлығының хаҡынан артмаған, билдәләнгән хаҡтар буйынса торлаҡ һата.


text:
Башҡортостандың иң матур ауылы – Түбәнге Ләмәҙ
Иглин районының Түбәнге Ләмәҙ ауылында “ 2009 йылда Башҡортостандың иң матур ауылы” телевизион фестиваленең һуңғы этабы булып үтте. Байрам сараһында был фестивалдең быйылғы еңеүселәре – Түбәнге Ләмәҙ ауылы халҡы, Күгәрсен районының Тәүәкән һәм Мәсетле районының Абдулла ауылдары вәкилдәре, “Башҡортостан” телерадиокомпанияһының яңылыҡтар хеҙмәте хәбәрселәре ҡатнашты.
Һәр ауыл был байрамға үҙҙәренең тыуған төйәге, уның халҡы менән таныштырған матур концерт программалары әҙерләгән.
Хужалар исеменән “Һомай” балалар фольклор ансамбле сығыш яһаны.
–“2009 йылда Башҡортостандың иң матур ауылы” телевизион фестивалендә яуланған еңеү мәртәбәле , – тине үҙенең сығышында Иглин районы хакимиәте башлығы Ришат Исхаҡов. – Ул беҙҙе Тәүәкән һәм Абдулла кеүек төҙөкләндерелгән, йәмле ауылдар рәтенә индерҙе. Әлбиттә, был еңеү беҙҙең халыҡ өсөн артабан да намыҫлы эшләргә, тырышып донъя көтәргә этәргес булып торасаҡ.
Иглин районы хакимиәтенең мәғлүмәт–аналитика бүлегенән хәбәр итеүҙәренсә, телефестивалдең финалына сығыусыларҙың барыһы ла телевизор, видеоуйнатҡыс, саң һурҙырғыстар менән бүләкләнгән.
Фестивалдә ҡатнашыусыларҙың барыһы өсөн дә Фәрүәз Урманшин, Гөлсинә Мөхәмәҙиева, Әлфиә Юлсурина, Рөстәм Ғизатуллин, Ғәзим Ильясовтың сығыштары көтөлмәгән бүләк булды.


text:
Фото:
Рауил Бикбаев: Башҡортостанда күп быуатлыҡ тарихы булған көслө ихтыярлы халыҡ йәшәй
Фото:
— Башҡортостанда күп быуатлыҡ тарихы, үҙенсәлекле мәҙәниәте һәм көслө ихтыяры булған халыҡ йәшәй, — тине, III Бөтә донъя башҡорттары ҡоролтайының пленар ултырышын асып, Башҡортостандың халыҡ шағиры, БР Дәүләт йыйылышы – Ҡоролтай депутаты Рауил Бикбаев. — Башҡорт халҡы милли үҙаңды, мәҙәниәтен һәм үҙаллылығын нығытыу өсөн күп көс һалған. Беҙ ата-бабаларыбыҙға изге ер, туған тел һәм тиңдәшһеҙ көй-моң өсөн рәхмәтле.
Башҡорт халҡының арҙаҡлы шәхестәре араһынан ул Салауат Юлаев, Ризаитдин Фәхретдинов, Мифтахетдин Аҡмулла, Мөхәмәтсәлим Өмөтбаев, Мирсәлих Биксурин, Дауыт Юлтый, Шәйехзада Бабич, Әхмәтзәки Вәлиди исемдәрен атаны.
— Атаҡлы дәүләт эшмәкәре Әхмәтзәки Вәлиди айырым хөрмәткә лайыҡ, — тине Рауил Бикбаев. — Уның 120 йыллығы уңайынан 2010 йыл ТӨРКСОЙ халыҡ-ара ойошмаһы менән беҙҙең данлыҡлы яҡташыбыҙ йылы тип иғлан ителде. Майҙа Истанбулда – күренекле ғалим оҙаҡ йылдар йәшәгән һәм эшләгән ҡалала, — 120 йыллыҡ юбилейына арналған Башҡортостан фәне һәм мәҙәниәте көндәре үтте.
Рауил Бикбаев III Бөтә донъя башҡорттары ҡоролтайы алдынан республиканың барлыҡ ҡалалары һәм ауылдарында, Рәсәй Федерацияһының 34 субъектында һәм алты сит илдә ҡоролтайҙар үтеүен билдәләне.
— Берлинда Евросоюз илдәре һәм сит илдәр башҡорттарының ҡоролтайы үтте. Был сараны үткәреүҙә ҡатнашлыҡтары өсөн беҙ РФ Хөкүмәте ҡарамағындағы Рәсәй фән һәм мәҙәниәт өлкәһендә халыҡ-ара хеҙмәттәшлек үҙәгенә һәм Берлиндағы Рус Йортона рәхмәтлебеҙ. III Бөтә донъя башҡорттары ҡоролтайы ижади интеллигенция вәкилдәрен, предприятие етәкселәрен, ауыл халҡы -башҡорт йәмәғәт ойошмалары активистарын йыйҙы.


text:
Республикала буласаҡ уңышҡа орлоҡ фонды әҙерләнгән
Республиканың орлоҡ фонды 101 процентҡа тулыланған. БР Ауыл хужалығы министрлығының матбуғат хеҙмәтенән хәбәр итеүҙәренсә, 27 сентябргә ҡарата аграрийҙар 299 мең тонна орлоҡ әҙерләгән.
Шул уҡ ваҡытта, республиканың алты районынан тыш, барлыҡ хужалыҡтар ҙа яҙғы сәсеүгә орлоҡ әҙерләгән. Ә Илеш һәм Саҡмағош райондарында был эштәр 175 һәм 152 процентҡа башҡарылған.
Республикала яҙғы бойҙайҙың страховка фондына әлегә 30 мең тонна иген һалынған, планға ҡарата был 67 процент тәшкил итә. План 25 районда үтәлгән. Стәрлетамаҡ районы хужалыҡтары 1,7 мең тонна иген әҙерләгән.
Ошо уҡ көндәрҙә ужым культураларының күсмә фонды тулылана. Әлеге ваҡытта унда 45 мең тонна орлоҡ һалынған, планға ҡарата был 78 процентҡа тиң.


text:
Төркиә вәкилдәре Башҡортостандың аграр потенциалын баһаланы
Башҡортостан Ауыл хужалығы министрлығында Башҡортостан Республикаһы Хөкүмәте Премьер-министрының беренсе урынбаҫары – ауыл хужалығы министры Шамил Вахитовтың Төркиә Республикаһының эшлекле даирәһе вәкилдәре менән осрашыуы үтте.
Осрашыуҙа шулай уҡ Башҡортостандың сәнәғәт, инвестицион һәм инновацион сәйәсәт министры урынбаҫары Илдар Әхмәтшин, БР Тышҡы иҡтисади бәйләнештәр буйынса дәүләт комитеты рәйесе Руслан Мирсаяпов ҡатнашты.
БР Ауыл хужалығы министрлығының матбуғат хеҙмәтенән хәбәр итеүҙәренсә, ҡунаҡтар Башҡортостан республикаһының агросәнәғәт комплексы торошо, уның үҫешенең перспективалары һәм төбәктә бойомға ашырылған инвестицион проекттар менән танышҡан.
Үҫемлекселек, малсылыҡ, ауыл хужалығы продукцияһын эшкәртеү өлкәһендә хеҙмәттәшлекте үҫтереү мәсьәләләре ҡаралған. Төркиә яғынан вәкилдәр республикала экологик яҡтан таҙа продукция етештереү һәм уны башҡа илдәргә экспортҡа сығарыу мөмкинлеге менән айырым ҡыҙыҡһынған.
Осрашыу һөҙөмтәһендә тикшерелгән мәсьәләләрҙе ентекләп өйрәнеү зарурлығы хаҡында килешелгән.


text:
Пәйғәмбәрҙәр
Пәйғәмбәрҙәр -Бәндәләренә дин хөкөмдәре өйрәтеү өсөн Аллаһы Тәғәлә тарафынан махсус ебәрелгән кешеләр.
Пәйғәмбәрҙәрҙең һәр береһе әҙәми. Йәш ваҡыттарында аҡыллы, зирәк, тоғро, изге тәбиғәтле булалар. Бәлигәт йәшен уҙғас, Аллаһы Тәғәлә уларҙы пәйғәмбәр ҡыла. Йәғни, Ябраил Фәрештә аша уларға хөкөмдәрен ебәреп, шул хөкөмдәр буйынса бәндәләрҙе Хаҡ дингә, һәм изге ғәмәлдәргә өндәргә бойора. Әҙәм ғәләйһиссәләмдән алып донъяға бик күп пәйғәмбәрҙәр ебәрелгән. Һәр милләткә ебәрелгән. Иҫәбе беҙгә билдәле түгел. Иң тәүге пәйғәмбәребеҙ Әҙәм, һуңғыһы Мөхәммәт ғәләйһиссәләмдән
Билдәле пәйғәмбәрҙәр[үҙгәртергә | вики-тексты үҙгәртергә]
Әҙәм, Иҙрис, Нух, Һууд, Сәлих, Лут, Ибраһим, Исмәғил, Исхаҡ, Якуп, Йософ, Әйүп, Шөғәйеп, Муса, Һарун, Дауыт, Сөләймән, Юныс, Ильяс, Әльясағ, Ҙөлкифел, Зәкәриә, Яхъя, Ғайса, Мөхәммәт.
Хәҙистәрҙә телгә алынған пәйғәмбәрҙәр[үҙгәртергә | вики-тексты үҙгәртергә]
Шис, Юшағъ, Хызыр, Бишер, Даниял,Ышмуил, Әшғиә,Әрмиә.


text:
"Танып-Агро" йәмғиәте яңы корпус төҙөүҙе планлаштыра
Төбәктең төньяҡ райондары буйынса эш сәфәре барышында республика Президенты Мортаза Рәхимов Асҡын районында «Танып-Агро» яуалылығы сикләнгән йәмғиәтенең малсылыҡ комплексын ҡараны.
Элек был комплекс совхоздарҙың береһенеке булған, уҙған йылда бында тулыһынса реконструкция үткән. Комплекстың биш корпусында 1700 баш һыйыр малы урынлаштырылған. Бер һыйырҙан йылына уртаса 3600 литр һөт һауыла.
Республика башлығы менән әңгәмәләшкәндә «Танып-Агро» етәкселеге вәкилдәре 500 баш һыйыр малына иҫәпләнгән йәнә бер корпус төҙөү планы хаҡында һөйләне. Әлеге ҡоролоҡ мәлендә мал аҙығы менән айырым ҡыйынлыҡтар булыуы билдәләнде, шуға күрә малдар әлегә көтөүлектәрҙә йөрөй. Шулай уҡ комплексҡа кредиттарҙы ҡаплау ваҡытын оҙайтыу кәрәклеге хаҡында ла һүҙ барҙы.


text:
Стәрлетамаҡта мәғариф буйынса республика август кәңәшмәһе үтте
Стәрлетамаҡ ҡалаһында мәғариф буйынса август кәңәшмәһе үтте. Уҡытыусылар форумында Башҡортостан Президенты Рөстәм Хәмитов, министрлыҡ һәм ведомство етәкселәре, юғары уҡыу йорттары ректорҙары, хакимиәт башлыҡтары, уларҙың социаль мәсьәләләр буйынса урынбаҫарҙары, профсоюз ойошмалары рәйестәре, ҡала һәм райондарҙың халыҡ мәғарифы бүлектәре начальниктары ҡатнашты.
Иҫегеҙгә төшөрәбеҙ, уҡытыусыларҙың ҙур форумы төбәктә 1997 йылдан алып йыл һайын үткәрелә. 16-сы август кәңәшмәһе «Республикала белем биреү: кешегә һәм төбәк киләсәгенә инвестициялар» темаһына үткәрелде.
Уҡытыусылар кәңәшмәһе төрлө йүнәлештәр буйынса фекер алышыу майҙансыҡтары эшенән башланды, унда мәғариф өлкәһендә дәүләт сәйәсәтен тормошҡа ашырыу буйынса саралар, йәш таланттарҙы асыҡлау һәм үҫтереү буйынса дөйөм милли системаһы концепцияһы сиктәрендә һәләтле балаларҙы һәм уҡытыусыларҙы социаллаштырыу, төбәк мағариф системаларын яңыртыу сиктәрендә дөйөм белем биреүҙең федераль дәүләт стандартын тормошҡа ашырыу өсөн шарттар булдырыу мәсьәләләре, дөйөм белем биреүҙең федераль дәүләт стандартын тормошҡа ашырыу үҙенсәлектәре, «Мәғариф тураһында»ғы Федераль закон проектында ҡаралған уҡытыусылар һәм уҡыусыларҙың социаль гарантиялары, республика педагогтарын аттестациялау һөҙөмтәләре һәм проблемалары тикшерелде.
Бынан тыш, кәңәшмәлә ҡатнашыусылар Стәрлетамаҡтың бер нисә мәктәбе, мәктәпкәсә белем биреү учреждениелары эшмәкәрлеге менән танышты.


text:
Өфө йәштәре делегацияһы Төркиәгә барасаҡ
Өфөнән йәштәр делегацияһы Төркиәгә барырға планлаштыра. MULTI халыҡ-ара программаһы сиктәрендә өфөлөләр визит менән Мерсин ҡалаһына барасаҡ.
Өфө хакимиәтенең Йәштәр эштәре буйынса комитетынан хәбәр итеүҙәренсә, 10 көн эсендә MULTI программаһында ҡатнашыусылар Мерсин ҡалаһының ғына түгел, шулай уҡ Тарсус-чай йылғаһы буйында урынлашҡан Тарсус ҡалаһының иҫтәлекле урындары менән танышасаҡ. Бынан тыш, улар өсөн түңәрәк өҫтәлдәр һәм Германия, Ҡытай, Япония, Чили Республикаһынан килгән делегациялар менән осрашыуҙар ойоштороласаҡ.
Был программа Өфөлә 2009 йылдан башлап тормошҡа ашырыла һәм биш ил вәкилдәрен берләштерә. Улар – Рәсәй, Төркиә, Германия, Япония һәм Ҡытай. Программа йәштәргә сит илдәрҙән килгән тиҫтерҙәрен өйҙәрендә ҡабул итеп, аҙаҡ үҙҙәрендә ҡунаҡ булған кешеләргә барыу мөмкинлеген бирә. Бындай программа ярҙамында йәштәр сит илдәрҙең тарихы, мәҙәниәте, йолалары, көнкүреше менән таныша, белем даирәһен киңәйтә.
Бынан тәш, төрлө ил вәкилдәре бөгөн йәштәрҙе борсоған мәсьәләләр буйынса фекер алыша, үҫеп килгән быуынды тәбиәләү буйынса төрлө программалар менән таныша.


text:
БР мосолмандары Диниә назаратының йәштәр бүлеге ярҙамында 20 ғаилә ҡоролған
Башҡортостан Республикаһы мосолмандары Диниә назаратының Йәштәр бүлеге ярҙамында 20 ғаилә барлыҡҡа килде, тип хәбәр итте бүлек етәксеһе Айнур Арсланов.
Йәштәр бүлеге хеҙмәткәрҙәре егеттәр һәм ҡыҙҙарға шәхси мәғлүмәттәрен тултырыу өсөн анкеталар әҙерләй. Бынан һуң осрашыуҙар, бергәләп сәй эсеү, саф һауала йөрөү, мәҙәни һәм спорт саралары ойошторола, был арала йәш мосолмандар таныша, аралаша һәм һөҙөмтәлә ғаилә ҡора.
— Беҙҙең танышыу клубының бер йыл эшләү дәүерендә 500-гә яҡын йәштәр анкета тултырҙы, — ти Айнур Арсланов. – Беҙҙең иҫәптә 20-нән ашыу никах бар. Хәҙер йәш ғаиләләрҙең күбеһе сабый көтә.
Айнур хәҙрәттең әйтеүенсә, кисә лә ул йәштәргә никах уҡыған. Бик йыш йәштәрҙе БР мосолмандары Диниә назараты рәйесе мөфтөй Нурмөхәмәт Ниғмәтуллин да никахлаштыра.
— Беҙ никах үткәрәбеҙ, һәм барыһы ла шәриғәт ҡанундары буйынса эшләнә, — тип билдәләне ул. – Ғаиләләрҙең барыһы ла никахын мотлаҡ рәүештә ЗАГС-та теркәй.


text:
Өфө һәм Өфө районы һәр береһе урамдарҙы яҡтыртыуға 15 миллион һум аласаҡ
Өфө ҡалаһы һәм Өфө районы тораҡ пункттарҙа урамдарҙы яҡтыртыуҙы яҡшыртыуға 15-әр миллион һум аласаҡ. Башҡортостан Хөкүмәтенең тейешле бойороғона 28 мартта ҡул ҡуйылды. Субсидиялар республиканың тораҡ пункттарында урамдарҙы яҡтыртыу системаларын ремонтлау, тергеҙеү һәм яңыһына алмаштырыу өсөн бирелә.
БР Торлаҡ-коммуналь хужалыҡ министрлығынан хәбәр итеүҙәренсә, бюджет средстволары яҡтыртыу системаларын модернизациялау программаһын урындағы бюджеттарҙан өҫтәп финанслау шарттарында бүленә (50:50). Республиканың 46 муниципаль берәмеге программала ҡатнашыуы хаҡында белдерҙе. Бүленәсәк бюджет средстволарының суммаһы район хакимиәттәре заявкаларынан тора. Муниципалитеттар тораҡ пункттарҙы яҡтыртыуға үҙҙәренең аҡсаларын үҙләштереп бөтөүҙәре хаҡында иҫәп-хисап бирмәй тороп, республика субсидиялары күсерелмәй.
Өфө һәм Өфө районы урамдарҙы яҡтыртыуға иң ҙур сумманы тотонорға әҙер. Күмертау ҡалаһы ҡала округы хакимиәте был маҡсатҡа 14 миллион 600 мең һум йүнәлтергә ниәтләй. Стәрлетамаҡ ҡаҙнаһына тышҡы яҡтыртыу системаларын модернизациялау 14 миллион һумға төшәсәк.
Тораҡ пункттарҙа тышҡы яҡтыртыу системаларын модернизациялау программаһына ярашлы, республика ҡаҙнаһы субсидиялары күләме 95 млн 200 мең һум тәшкил итәсәк.


text:
Өфө халҡы 22,2 меңгә артҡан
Өфө Рәсәйҙең миллионлы ҡалаһы статусын һаҡлап ҡалды һәм илебеҙҙең иң эре ҡалалары араһында халыҡ иҫәбе буйынса ун беренсе урында тора, тип Башҡортостанстат Бөтә Рәсәй халыҡ иҫәбен алыу барышында билгеле булған яҡынса мәғлүмәтте еткерә.
Баш ҡалала йәмғеһе 1071,6 мең кеше иҫәпләнә, шул иҫәптән 9,3 мең ауыл халҡы. Шуныһы ҡыҙыҡ, бөтөн республика халҡының дүрттән бер өлөшө, анығыраҡ әйткәндә— 26,3%, ошо мегаполиста йәшәй. Башҡортостан халҡы ошоға тиклем үткәрелгән халыҡ иҫәбен алыуҙан алып 0,8 процентҡа кәмегән, ә баш ҡала халҡы иһә 22,2 мең кешегә артҡан.
Стәрлетамаҡ халыҡ иҫәбе буйынса төбәктең икенсе ҡалаһы булып ҡала. Бында 273,4 мең кеше йәшәй. Стәрлетамаҡтар ҙа артҡан: халыҡ иҫәбе 9,1 мең кешегә күбәйгән.
Статистиктар 100 меңдән ашыу халҡы булған тағы өс ҡаланы билдәләгән. Был Салауат – 156,1 мең, Нефтекама – 133,6 мең һәм Октябрьский – 109,4 мең кеше.